title: Norman Kerry

text: Vuonna 1916 hän ystävystyi Rudolph Valentinon, silloiseen jonkinlaista kuuluisuutta saavuttaneen näyttämötanssijan kanssa New Yorkissa. Hänen sanotaan esitelleen Valentinon tanssija Bonnie Glassille, josta tuli Valentinon partneri; Valentino puolestaan rohkaisi Kerryä tekemään itsestään tunnetun nimen elokuvien saralla. (Myöhemmin Kerry auttoi Valentinoa taloudellisesti heidän kohdatessaan uudelleen Kaliforniassa.) Kerry esiintyi elokuvissa ensimmäisen kerran vuonna 1916 Allan Dwanin ohjaamassa komediassa "Aito amerikkalaista", jossa päätähtenä esiintyi Douglas Fairbanks. Hän nousi päätähden rooliin seuraavana vuonna Marshall Neilanin ohjaamassa elokuvassa "A Little Princess", jossa hänen vastanäyttelijänään oli Mary Pickford. Vuonna 1918 Kerryn menestystä "A Little Princess" seurasi William Desmond Taylorin ohjaama "Up the Road with Sallie", jossa hänen vastanäyttelijänään oli Constance Talmadge.


title: Norman Kerry

text: Kerryn ura kukoisti mykän elokuvan aikakaudella 1910-luvun jälkipuoliskon ajan ja 1920-luvun aikana hänestä tuli nopeasti naispuolisen ihailijakunnan keskuudessa suosittu matineaidoli. Musta tukka sileänä ja kiiltävänä ja siistittyine viiksineen hänet valittiin usein näyttelemään sankarillisia rivakoita hurjapäitä tai eksoottisia naistenviettelijöitä. Vuonna 1923 Kerry oli hyvin arvossa pidetty elokuvien pääroolien esittäjä sekä elokuvateattereiden lippuluukkujen vetonaula. Tänä vuonna hän esiintyi päätähtenä kahdessa suurta suosiota herättäneessä elokuvassa: valtaisassa myyntimenestyksessä nimeltä "Notre Damen kellonsoittaja" vastanäyttelijöinään Lon Chaney, Sr. ja Patsy Ruth Miller sekä kiistellyssä elokuvassa nimeltä "Elämän valhe" vastanäyttelijänään aloitteleva Mary Philbin. "Elämän valheeseen" Kerryn valitsi itävaltalainen elokuvaohjaaja Erich von Stroheim näyttelemään Stroheimin alter egoa "kreivi Franz Maximilian von Hoheneggia", mutta studiovastaava Irving Thalberg erotti von Stroheimin kuvauksen aikana ja korvasi hänet ohjaaja Rupert Julianilla. Vaikka elokuva oli aikoinaan kiistanalainen, sitä pidetään nykyään klassikkona.


title: Norman Kerry

text: Kerry näytteli Lon Chaneyn ja Mary Philbinin kanssa uudelleen vuoden 1925 kauhuelokuvaklassikossa "Suuren oopperan kummitus", jossa näytteli myös Philbinin mielitietty Vicomte Raoul de Chagny. Elokuva oli valtaisa taloudellinen menestys sekä kriitikoiden suosiossa ja vakiinnutti hänen asemansa pääroolien näyttelijänä 1920-luvun jälkipuoliskon aikana. Vielä samana vuonna Kerry esiintyi päätähtenä elokuvassa "Gorillan kasvatti" vastanäyttelijänään Patsy Ruth Miller, vaikka elokuva ei päässyt lähellekään "Suuren oopperan kummituksen" saamaa suosiota. Vuonna 1927 Kerry esiintyi valkokankaalla jälleen Lon Chaney, Sr.:n kanssa Tod Browningin ohjaamassa kauhuelokuvassa "Kädetön Alfonso" Joan Crawfordin kanssa. Kerry valittiin näyttelemään sirkuksen voimamiestä huolimatta hänen todellisesta lihasmassan puuttumisestaan. Seuraavan vuosikymmenen aikana hänen vastanäyttelijöinään oli usein sellaisia tunnettuja näyttelijättäriä kuin Anna Q. Nilsson, Marion Davies, Bebe Daniels, Mildred Harris, ZaSu Pitts, Joan Crawford, Lillian Gish ja Claire Windsor.


title: Norman Kerry

text: Äänielokuvien aikakauden alussa hän ja Mary Philbin liittivät äänitettyjä kohtauksia "Suuren oopperan kummitus" -elokuvan vuoden 1930 uusintajulkaisuun. Säilyneessä ääniraidassa molempien näyttelijöiden tyyli on jäykkää ja kömpelöä, ja he puhuvat liioittelevaan tyyliin. Tämä jäi Philbinin ainoaksi äänielokuvaksi, ja se merkitsi myös Kerryn uran laskun alkua. Hänet valittiin esiintymään vuoden 1931 elokuvaan "Bachelor Apartment", vastanäytelijänään mykkäelokuvanäyttelijä Mae Murray. Julkaisuhetkellä elokuva kohtasi voimakasta kritiikkiä ja sekä murrayn että Kerryn urat joutuivat äänielokuvien nopeasti heikentämään uuteen vaiheeseen. Tämän jälkeen Kerry esiintyi ainoastaan kolmessa elokuvassa ennen vetäytymistään eläkkeelle.


title: Norman Kerry

text: Myöhemmin elämässään Kerry liittyi Ranskan muukalaislegioonaan, josta hän palasi Yhdysvaltoihin vain Ranskan ollessa Natsi-Saksan joukkojen miehittämä.


title: Norman Kerry

text: Norman Kerry kuoli kotonaan Los Angelesissa, Kaliforniassa 61 vuoden iässä vuonna 1956. Hänet haudattiin Holy Crossin hautausmaalle, Culver Cityyn, Los Angelesin piirikuntaan, Kaliforniaan.


title: Norman Kerry

text: Norman Kerryllä on tähti Hollywood Walk of Famella osoitteessa 6724 Hollywood Blvd.


title: Tšadilaiset kielet

text: Tšadilaiset kielet ovat afroaasialaiseen kielikuntaan kuuluva kieliryhmä. Tšadilaiset kielet muodostavat afroaasialaisen kielikunnan runsaslukuisimman osan, kieliä on pitkälti yli toista sataa. Tšadilaisia kielten pääpuhuma-alue on Tšad, Niger, Keski-Afrikan tasavalta, Pohjois-Nigeria ja Pohjois-Kamerun. Tšadilaiskielistä merkittävin on hausan kieli, jolla on yli 45 miljoonaa puhujaa ja jolla on merkittävä asema Nigerissä ja Nigeriassa.


title: August Eigruber

text: August Eigruber (16. huhtikuuta 1907 – 28. joulukuuta 1947) oli itävaltalainen kansallissosialisti ja Oberdonaun (Itävallan) gauleiter.


title: August Eigruber

text: Eigruber syntyi Steyrissä Itävallassa. Marraskuussa 1922 hän liittyi Itävallan kansallissosialistisiin työläisnuoriin, jonka johtajaksi hänet nimitettiin 1925. Huhtikuussa 1928 hän liittyi kansallissosialistiseen puolueeseen jonka Steyrinmaan aluejohtajaksi hän kohosi lokakuussa 1930. Hän joutui joutui useaksi kuukaudeksi vankilaan toiminnastaan Itävallassa kielletyssä kansallissosialistisessa puolueessa.


title: August Eigruber

text: Toukokuusta 1935 Eigruber oli edelleen kielletyn puolueen Gau-johtaja (Gaugeschäftsführer) Ylä-Itävallassa ja koko alueen johtomies hänestä tuli 1936. 10.huhtikuuta 1938 Eigruber toimi ministeriössä neuvonantajana. Samoihin aikoihin hän liittyi myös Ernst Röhmin SA:han.


title: August Eigruber

text: 22. toukokuuta hänestä tuli SS:n Standartenführer. Huhtikuun ensimmäisenä 1940 hänet nimitettiin Oberdonaun valtakunnankuvernööriksi (Reichstatthalter), ja marraskuussa 1942 valtakunnan puolustuskomissaariksi (Reichsverteidigungskommissar). Kesäkuussa 1943 Eigruber ylennettiin SS-Obergruppenführeriksi.


title: August Eigruber

text: Heti Saksan ehdottoman antautumisen jälkeen toisessa maailmansodassa 1945 Eigruber pidätettiin Salzkammergutissa ja hänet haastettiin todistajaksi Nürnbergin oikeudenkäynteihin. Mauthausen-oikeudenkäynnissä Eigruber tuomittiin maaliskuussa 1946 kuolemaan Mauthausenin keskitysleirillä tekemistään rikoksista. Eigruber teloitettiin Landsbergin vankilassa joulukuussa 1947.


title: Euroopan Grand Prix 1983

text:
Euroopan Grand Prix 1983 oli Formula 1 -sarjan osakilpailu, joka ajettiin 23. syyskuuta 1983 Brands Hatchin radalla. Kilpailun voitti Nelson Piquet, jolle voitto oli uran kymmenes.
http://koti.mbnet.fi/janir/1983/eur-gp.html F1-ruutu


title: Gabriel-Marie Legouvé

text: Gabriel Marie Jean Baptiste Legouvé eli Le Gouvé (23. kesäkuuta 1764 Pariisi – 30. elokuuta 1812 Pariisi) oli ranskalainen runoilija ja näytelmäkirjailija. Hän oli myös Ranskan akatemian jäsen.


title: Gabriel-Marie Legouvé

text: Gabriel-Marie Legouvén isä oli arvotettu asianajaja Jean-Baptiste Legouvé, joka oli myös näytelmäkirjailija, mutta hänen näytelmäänsä "Attilie"(1759) ei kuitenkaan koskaan esitetty. Tämä sai isän kuitenkin innostamaan poikansa kaunokirjallisuuteen. Gabriel-Marie peri isänsä huomattavan omaisuuden tämän kuoltua vuonna 1782. Hän ei sittemmin yrittänytkään löytää muuta tehtävää kuin kirjallisuuden ala. Hänen ensimmäinen esseensä ”La Mort des fils de Brutus” julkaistiin yhdessä hänen ystävänsä Jean-Louis Layan kahden näytelmän kanssa otsikolla "Essais de deux amis" vuonna 1786.


title: Gabriel-Marie Legouvé

text: Vuonna 1792 hän saavutti suuren suosion kolminäytöksisellä tragediallaan "La Mort d’Abel", joka oli mukaelma Salomon Gessnerin runoelmasta. Näytelmä oli julisteissa vuoteen 1820 saakka. Tragedia "Épicharis et Néron" (1793) saavutti myös suuren suosion, sillä ilmeisesti suuri yleisö halusi nähdä siinä alluusion aikakauden ihmisiin.


title: Gabriel-Marie Legouvé

text: Seuraavat tragediat eivät saavuttaneet samanlaista menestystä kuin kaksi edellistä. "Quintus Fabius" (1795) kuvasi rautaista kuria, jonka alaisuudessa Rooman keisarikunnan armeija oli. "Laurence" (1798) esitti juorut, joiden mukaan abbé de Châteauneuf oli rakastunut äitiinsä Ninon de Lenclos'iin. "Étéocle et Polynice" (1799) toi esille Jean Racinen näytelmän "La Thébaïden" teemat. "La Mort d’Henri IV" (1806) oli jälleen menestys, joskin sitä myös arvosteltiin, koska siinä tekijä historiallisen totuuden vastaisesti syyttää Maria de’ Mediciä kuningas Henrik IV:n murhasta.


title: Gabriel-Marie Legouvé

text: Legouvé otettiin Ranskan instituutin jäseneksi vuonna 1798. Hän julkaisi tänä aikana useita hienostuneita elegisiä runoja: "La Sépulture" (1798), "Les Souvenirs" (1799), "La Mélancolie" (1800) ja sitten vuonna 1801 runon, joka teki hänet jälleen kuuluisaksi, "Le Mérite des femmes", josta julkaistiin neljä painosta.


title: Gabriel-Marie Legouvé

text: Legouvé toimi useita vuosia Jacques Delillen sijaisena tämän toimiessa Collège de Francen runouden professorina. Vuosina 1807–1810 hän toimitti Mercure de France]-sarjaa. Hän menetti vaimonsa 1810, sairastui henkisesti ja kuoli 1812 pariisilaisessa mielisairaalassa.


title: Gabriel-Marie Legouvé

text: Hän oli kirjailija Ernest Legouvén (1807–1903) isä, joka myös oli myös Ranskan akatemian jäsen.


title: Rat Pack

text: The Rat Pack on lempinimi ryhmälle suosittuja viihdetaiteilijoita, jotka olivat aktiivisimmillaan 1950- ja 1960-luvuilla. Ryhmän kuuluisimmat jäsenet ovat Frank Sinatra, Dean Martin, Sammy Davis Jr., Peter Lawford ja Joey Bishop. Ryhmä teki yhdessä muun muassa elokuvia, musiikkialbumeja ja lavaesityksiä. Vaikka Rat Pack oli maineeltaan maskuliininen ”äijäporukka”, kuului siihen myös naisjäseniä, kuten Shirley MacLaine, Lauren Bacall ja Judy Garland. Rat Packin toimintaa kuvataan vuonna 1998 filmatussa samannimisessä tv-elokuvassa.


title: Hermann Fegelein

text: Hans Georg Otto Hermann Fegelein (30. lokakuuta 1906 Ansbach, Baijeri – 28. huhtikuuta 1945 Berliini) oli Waffen-SS:n SS-Obergruppenführer natsi-Saksassa, Adolf Hitlerin sisäpiirin jäsen ja Hitlerin lanko. Hän oli naimisissa Eva Braunin siskon Gretlin kanssa.


title: Hermann Fegelein

text: Fegelein syntyi Ansbachissa Baijerissa. Nuorena poikana hän työskenteli isänsä ratsastustalleilla Münchenissä. Fegelein työskenteli 1930-luvun alussa Christian Weberille, joka oli oli yksi kansallissosialistisen puolueen alkuperäisistä jäsenistä.


title: Hermann Fegelein

text: Vuonna 1928 Fegelein liittyi Baijerin valtionpoliisiin Münchenissä. Hänestä tuli natsipuolueen ja SA:n jäsen (jäsennumerolla 1 200 158) vuonna 1930. Vuonna 1931 Fegelein siirtyi SS:ään Weberin avulla.


title: Hermann Fegelein

text: Toisen maailmansodan aikana hän komensi saksalaista ratsuväendivisioona Florian Greyeriä itärintamalla ja toimi Reinhard Heydrichin alaisena. Hänen tiedetään ottaneen osaa sotarikoksiin, kuten 10 000 neuvostoliittolaisen joukkoteloitukseen sekä ryöstelyyn Varsovassa.


title: Hermann Fegelein

text: Vuonna 1944 hän meni naimisiin Gretl Braunin kanssa ja varmisti näin pääsynsä Hitlerin sisäpiiriin. Hänet tunnettiinkin kiipijänä ja ”kultapoikana”. Vuonna 1945 hän toimi Heinrich Himmlerin SS-adjutanttina Führerbunkerissa. Himmlerin yritettyä kreivi Folke Bernadotten kautta saada yhteyden länsiliittoutuneisiin Hitler julisti Himmlerin petturiksi ja vaati eteensä Fegeleinin. SS-kenraaliluutnantti oli kuitenkin todennut sodan hävityksi ja päätti yrittää livahtaa Berliinistä. Hitlerin lähettämä Peter Höglin johtama SS-miesten partio onnistui pidättämään Fegeleinin asunnostaan. Häneltä löydettiin Sveitsin passi, ja hänen luonaan oli majaillut muuan naisvakooja. Fegelein pidätettiin, riisuttiin arvomerkeistään ja vietiin pidätettynä valtakunnankansliaan. Fegelein ammuttiin Hitlerin käskystä 28. huhtikuuta 1945 lähellä Berliinin valtakunnankansliaa.


title: Diapason d'Or

text: Diapason d’Or on ranskalaisen klassisen musiikin Diapason-lehden tunnustuspalkinto, joka jaetaan kuukausittain useissa eri arvosteluluokissa. Diapason d'Or -palkinto on klassisen musiikin tärkeimpiä eurooppalaisia palkintoja saksalaisen Schallplattenkritik- ja brittiläisen Gramophone Award -palkinnon ohella.


title: Joey Bishop

text: Joey Bishop, oik. Joseph Abraham Gottlieb, (3. helmikuuta 1918 – 17. lokakuuta 2007) oli amerikanjuutalainen viihdetaiteilija ja koomikko. Hän oli osa Rat Pack -jengiä yhdessä Frank Sinatran, Peter Lawfordin, Sammy Davis Jr:n ja Dean Martinin kanssa.


title: Joey Bishop

text: Joey Bishop teki merkittävän uran televisiossa ja koomikkona. Comedy Central on nimennyt hänet sadan suurimman stand up -koomikon joukkoon. Hän oli naimisissa Sylvia Ruzgan kanssa aina vuodesta 1941 Sylvian kuolemaan vuoteen 1999 asti. Hän kuoli 89-vuotiaana.


title: August Schmidthuber

text: August Schmidthuber (8. toukokuuta 1901 – 19. helmikuuta 1947) oli korkea-arvoinen kansallissosialisti ja SS-Brigadeführer.


title: August Schmidthuber

text: Schmidthuber oli 7. SS-vapaaehtoisvuoristodivisioona Prinz Eugenin komentaja aikana 20. tammikuuta 1944 – toukokuu 1945. Toisen maailmansodan lopussa hän oli Budapestissa. Raoul Wallenberg uhkasi häntä sotarikossyytteillä, mikäli hän jatkaisi juutalaisten toimittamista keskitysleireille kaupungista. Venäläiset vapauttivat idän keskitysleirit muutamia päiviä myöhemmin. Nürnbergin oikeudenkäynneissä hän antoi todistuksen, kuinka muuan SS-yksikkö oli sulkenut joukon Krivaya Reka -nimisen kaupungin asukkaita kirkkoon ja räjäyttänyt sen. Myöhemmin hänet luovutettiin Jugoslaviaan vastaamaan sotarikossyytteisiin. Schmidthuber hirtettiin yhdessä neljän muun saksalaiskenraalin kanssa Belgradissa 27. helmikuuta 1947.


title: Bruno Bräuer

text: Bruno Bräuer (4. helmikuuta 1893 Willmannsdorf – 20. toukokuuta 1947 Ateena) oli saksalainen kenraali toisen maailmansodan aikana.


title: Bruno Bräuer

text: Hän syntyi Willmannsdorfissa Saksassa. Ensimmäisessä maailmansodassa hän ansaitsi ensimmäisen ja toisen luokan rautaristit palvellessaan 7. Länsi-Preussin jalkaväkirykmentissä. Sodan jälkeen hän jäi armeijaan, Reichswehriin, jossa hän toimi pataljoonankomentajana kenraali Hermann Göringin rykmentissä.


title: Bruno Bräuer

text: Hänestä tuli lopulta Saksan ilmavoimien majuri ja ensimmäinen saksalainen laskuvarjosotilas, joka hyppäsi lentokoneesta laskuvarjolla. Vuonna 1938 hän komensi 1. laskuvarjojääkärirykmenttiä.


title: Bruno Bräuer

text: Toisen maailmansodan aikana hän taisteli yksikkönsä mukana Puolassa, Ranskassa, Alankomaissa ja Balkanilla. Myöhemmin hänestä tuli Kreetalle sijoitetun 9. laskuvarjodivisioonan kenraalimajuri ja koko Kreetan komendantti. Sodan jälkeen hänet luovutettiin Ateenaan vastaamaan sotarikossyytteisiin. Monien yllätykseksi hän sai kuolemantuomion Kreetalla tehdyistä veritöistä, joihin hänen osuutensa oli kyseenalainen. Hänet ammuttiin Ateenassa 20. toukokuuta 1947. Historioitsija Antony Beevor luonnehti häntä todella epäonniseksi mieheksi.


title: Avatar (animaatiosarja)

text: Avatar () on yhdysvaltalainen Emmy-palkittu animaatiosarja, jonka loivat Michael Dante DiMartino ja Bryan Konietzko. Sarjan tuotti televisioyhtiö Nickelodeon omalle kanavalleen, jossa se esittäminen alkoi 21. helmikuuta 2005. Sarja päättyi 19. heinäkuuta 2008.


title: Avatar (animaatiosarja)

text: Sarjasta tuli hyvin suosittu Yhdysvalloissa, ja Nickelodeon tilasi sarjaan kaksi tuotantokautta lisää. Sarjan suosion myötä jaksot ovat päätyneet DVD:lle ja sarjan oheistuotantoa on myyty muun muassa lelufiguurien, pelikorttien, videopelien ja pehmolelujen muodossa. Suomessa sarja on näkynyt televisiokanava Nelosella loppuvuodesta 2007 lähtien. Sarjalle julkaistiin jatkoa vuonna 2012. Jatkosarja "The Legend of Korra" sijoittuu aikaan 70 vuotta tämän sarjan tapahtumien jälkeen.


title: Avatar (animaatiosarja)

text: Sarjan fantasiamaailmassa itämaisiin taistelulajeihin perustuvien liikesarjojen avulla voi hallita klassisia alkuaineita. Aasialais-vaikutteisen maailman neljä suurinta kansaa on nimetty näiden elementtien (sarjan jälkiäänityksessä "alkuvoimien") mukaan Tulen, Veden, Maan ja Tuulen kansoiksi, joiden jäsenet voivat hallita ainoastaan omaa elementtiään. Nimihahmo Avatar on ikuisesti uudelleensyntyvä silta fyysisen maailman ja animististen henkien välillä, ja jo kuolleiden avatarien henget auttavat joskus myöhempää inkarnaatiotaan. Tämä mystinen yhteys ilmenee myös luontaisena kykynä oppia hallitsemaan kaikkia neljää voimaa, jokaista paremmin kuin lahjakkainkaan normaali ihminen. Tammikuussa 2009 IGN-sivuston laatiman sadan parhaan animaatiosarjan listan mukaan Avatar oli sijalla 35.


title: Avatar (animaatiosarja)

text: Tarina sijoittuu ihmisten sekä kimeeristen eläinlajien asuttamaan maailmaan sekä rinnakkaismaailmaan nimeltä "henkimaailma". Ihmiset ovat jakautuneet neljäksi kansakunnaksi - Vesiheimot, Maan valtakunta, Tulikansa ja Tuulenkulkijat. Jokaisen kansan joukosta löytyi miehiä ja naisia, jotka pystyivät hallitsemaan kansansa alkuvoimia (sarjan nimitys elementeille) erilaisten taistelulajien avulla. Ainoa olento, joka pystyy taitamaan kaikkia neljää alkuvoimaa, on Avatar. Aina kun edellinen Avatar kuolee, Avatarin henki syntyy uudelleen kiertokulun mukaisesti seuraavaan kansakuntaan.


title: Avatar (animaatiosarja)

text: 100 vuotta ennen sarjan alkua Tulikansan silloinen hallitsija, Tulen valtias Sozin, halusi laajentaa valtakuntaansa, mutta toinen tulentaitaja ja hänen entinen ystävänsä, Avatar Roku, vastusti päätöstä. Rokun kuoltua Sozin aloitti sodan muita kansoja vastaan. Tuulenkulkijoiden joukkoon syntynyt uusi Avatar, Aang, ei halunnut ottaa vastuuta lopettaa sotaa eikä erota mentoristaan, munkki Gyatsosta. Hän karkasi asuinpaikastaan Eteläisestä tuulitemppelistä lentobiisoninsa Appan kanssa. He joutuivat myrskyyn ja Aang jäädytti Avatar-tilassa itsensä ja Appan jään sisään noin sadaksi vuodeksi. Sinä aikana Sozin surmasi maailman kaikki Tuulenkulkijat tehden Aangista kansansa viimeisen.


title: Avatar (animaatiosarja)

text: Sinä aikana sota jatkui ja Sozinin jälkeen Tulen valtiaaksi nousi Azulon ja Azulonin jälkeen tämän toinen poika, Ozai, joka oli tällä hetkellä hallitseva Tulen valtias.


title: Avatar (animaatiosarja)

text: Katara, 14-vuotias vedentaitaja Eteläisestä vesiheimosta sekä hänen 15-vuotias veljensä, Sokka, löytävät Aangin ja Appan jään sisältä. Aang palaa kotiinsa huomatakseen sen tuhoutumisen ja ottaa toiseksi lemmikikseen viimeisen elävän lentolemurin, Momon. Aang lähtee Katara, Sokka, Appa ja Momo mukanaan kohti Pohjoista vesiheimoa, oppiakseen vedentaitamista. Matkan aikana häntä jahtaa Ozain karkotettu poika, prinssi Zuko, ja tämän setä Iroh, Tulikansan entinen kenraali ja Ozain isoveli. Zukon lisäksi Aangia jahtaa myös komentaja Zhao, josta myöhemmin tuli amiraali.


title: Avatar (animaatiosarja)

text: Matkan aikana Aang tapaa mm. Sukin johtamat Kyoshi-soturit, lapsuudenystävänsä Bumin, Jetin ja tämän Vapaustaistelijat, sekä Zhaon entisen opettajan, Jeong Jeongin. Puhuessaan Avatar Rokun hengen kanssa hän saa tietää, että hänen on kukistettava Tulen valtias Ozai ennen kesän päättymistä, koska sadan vuoden välein planeetan ohi kulkeva Sozinin komeetta tulee silloin takaisin ja antaa tulentaitajille väliaikaisesti suuremmat voimat.


title: Avatar (animaatiosarja)

text: Pohjoisessa vesiheimossa Aang ja Katara oppivat vedentaitamista mestari Pakkun opettamana ja Sokka rakastuu päällikön tyttäreen, Yueen, joka kantoi sisällään osaa Kuuhengen elinvoimasta. Amiraali Zhaon johdolla Tulikansa tekee hyökkäyksen ja pyrkii tappamaan Kuuhengen ja Merihengen kuolevaiset muodot. Hän onnistuu surmaamaan Kuuhengen, mutta Yue uhraa itsensä elvyttääkseen tämän. Aang yhdistää voimansa Merihengen kanssa ja tuhoaa Tulikansan laivaston, minkä jälkeen Merihenki kostaa Zhaolle tämän teot. Koska Zuko ja Iroh vastustivat Zhaon aikeita, Ozai julistaa heidät maanpettureiksi ja lähettää sadistisen ja lahjakkaan tyttärensä, Azulan, vangitsemaan heidät.


title: Avatar (animaatiosarja)

text: Jätettyään Pohjoisen vesiheimon taakseen, Aang jatkaa vedentaitamisopintojaan Kataran avulla. Etsiessään maantaitajaopettajaa, hän tapaa Toph Beifongin, 12-vuotiaan sokean maantaitajan, joka liittyy joukkoon. Samaan aikaan Zuko ja Iroh aikovat aloittaa uuden elämän Maan valtakunnassa Tulikansan pakolaisina. Azula värvää avukseen heidän ja Avatarin metsästykseen lapsuudenystävänsä, Main ja Ty Leen. Aang ja hänen ystävänsä löytävät Wan Shi Tong -nimisen hengen vartioiman kirjaston ja saavat selville, että muutama viikko ennen Sozinin komeetan saapumista on auringonpimennys, jonka aikana tulentaitajat eivät voisi käyttää voimiaan, antaen Aangille mahdollisuuden voittaa Tulen valtiaan. Mutta Appa joutuu hiekantaitajien vangiksi.


title: Avatar (animaatiosarja)

text: Aang ystävineen lähtee kohti Maan valtakunnan pääkaupunkia, Ba Sing Seitä, kertomaan auringonpimennyksestä Maan valtiaalle. Myös vanhat tutut Vapaustaistelijat Jet, Haisu ja Pitkula lähtevät sinne aloittaakseen alusta ja muuttaakseen tapansa. Mutta kaupungin salaisen poliisin, Dai Lin, johtaja Long Feng on salannut sodan olemassaolon Maan valtias Kueilta hallitakseen kaupunkia itse. Dai Li lähettää Jetin hämäämään Avatar-tiimiä mutta hänet saadaan takaisin selväjärkiseksi ja hän auttaa Avatar-tiimiä löytämään Appan, mutta pian Long Feng tappoi Jetin Dai Lin päämajassa Laogai-järvellä. Lopulta Aang löytää Appan ja paljastaa Maan valtiaalle Long Fengin juonittelun. Naamioituneena Kyoshi-sotureiksi Azula, Mai ja Ty Lee soluttautuvat Ba Sing Seihin ja saavat Dai Lin agentit liittolaisikseen.


title: Avatar (animaatiosarja)

text: Aang lähtee Itäisen tuulitemppelin raunioilla oleskelevan Guru Pathikin luokse oppiakseen avaamaan kehonsa seitsemän chakraa saadakseen Avatar-tilan täyteen hallintaansa. Mutta hän keskeyttää opinnot huomatessaan, että viimeisen chakran avaamiseksi hänen pitäisi luopua tunteistaan Kataraa kohtaan. Zuko ja Katara joutuvat Azulan vangeiksi ja huolimatta Kataran yrityksistä saada Zuko puolelleen, Zuko liittoutuu sisarensa kanssa. Tajutessaan vihollisen ylivoiman, Aang siirtyy lopulta Avatar-tilaan, mutta Azula ampuu häntä salamalla selkään ja haavoittaa samalla Avatarin henkeä. Katara onnistuu Pohjoisen vesiheimon henkien lähteestä saadulla vedellä estämään Aangin kuoleman ja Avatarin kiertokulun katkeamisen. Mutta Ba Sing Sein kaatumisen myötä Maan valtakunta oli valloitettu.


title: Avatar (animaatiosarja)

text: Aang herää koomasta ja huomaa olevansa ystäviensä kaappaamassa Tulikansan aluksessa. Hänen luullaan jälleen kuolleen ja tätä huhua on pidettävä yllä, kunnes he voisivat Sokan suunnittelman myötä toteuttaa liittolaistensa kanssa valloitushyökkäyksen Tulimaan pääkaupunkiin auringonpimennyksen aikana. Samaan aikaan Zuko oli saanut takaisin paikkansa Tulikansan kruununprinssinä ja Iroh oli joutunut vankityrmiin petoksestaan. Mutta Zuko ei tuntenut itseään onnelliseksi ja saa jopa tietää hänen äitinsä olleen Avatar Rokun tyttärentytär.


title: Avatar (animaatiosarja)

text: Päivänä, jona auringonpimennys on, valloitus sujui aluksi hyvin, mutta Tulen valtiaan palatsi oli tyhjä. Azula oli tiennyt heidän suunnitelmistaan ja koko palatsi oli sen myötä evakuoitu. Myöhemmin Iroh onnistuu pakenemaan vankilasta ja Zuko puolestaan kohtaa isänsä ja päättää lopulta kääntyä tätä vastaan sekä opettaa Aangille tulentaitamista. Sokka ja Zuko vapauttavat myös Sukin Kiehuvan kiven vankilasta ja pian Mai ja Ty Lee kääntyvät Azulaa vastaan, ja heidät vangitaan Azulan pettämisen johdosta. Mutta Aang alkaa komeetan lähestyessä epäröidä Ozain tappamista munkeilta saadun opetuksen vuoksi ja katoaa salaperäisesti.


title: Avatar (animaatiosarja)

text: Samaan aikaan Tulen valtias Ozai valmistautuu käyttämään Sozinin komeetan voimia tuhotakseen kaikki maantaitajat ja hallitakseen maailmaa Feeniksin kuninkaana. Iroh johtaa Valkoisen Lootuksen seuran (johon kuuluvat myös Bumi, mestari Pakku, Jeong Jeong sekä mestari Piandao (joka oli opettanut Sokkalle miekkailua)) hyökkäämään Ba Sing Seihin ja valloittamaan sen takaisin Maan valtakunnalle. Sokka, Toph ja Suki tuhoavat Tulikansan ilmalaivoja ja Zuko haastaa Azulan kaksintaisteluun. Mutta Azula ampuu salaman Kataraa kohti ja Zuko, yrittäessään estää sen, haavoittuu. Katara onnistuu lopulta kahlitsemaan Azulan ja parantamaan Zukon.


title: Avatar (animaatiosarja)

text:
Keskusteltuaan edellisten Avatarien sekä valtavan leijonakonnan kanssa Aang palaa ja haastaa Ozain kaksintaisteluun. Taistelun aikana hän saa Avatar-tilan hallintaansa ja saa etulyöntiaseman. Mutta hän edelleen kieltäytyy tappamisesta ja sen sijaan poistaa Ozain tulentaitamisvoimat "voimantaitamisella", jonka oli oppinut leijonakonnalta. Zuko kruunataan uudeksi Tulen valtiaaksi. Myöhemmin Aang ystävineen juhlii voittoaan Irohin Jasmiinilohikäärme-teehuoneessa. Sarja päättyy kun Aang ja Katara halaavat ja suutelevat auringon alla.
Avatarista valmistui elokuvaversio "The Last Airbender" 2010.


title: Jan Kodeš

text: Jan Kodeš (s. 1. maaliskuuta 1946 Praha, Tšekkoslovakia) on entinen tšekkiläinen tennispelaaja.


title: Jan Kodeš

text: Kodeš voitti uransa aikana kolme Grand Slam -turnausta: kahdesti Ranskan avoimen turnauksen (1970, 1971) ja kerran Wimbledonin (1973). Lisäksi hän selviytyi vuosina 1971 ja 1973 Yhdysvaltain avoimen turnauksen loppuotteluun, joissa hän hävisi Stan Smithille ja John Newcombelle. Newcombe oli vuoden 1971 turnauksessa ykkössijoitettu pelaaja, mutta Kodeš voitti hänet ensimmäisellä kierroksella.


title: Jan Kodeš

text: Kodeš valittiin Yhdysvalloissa sijaitsevaan International Tennis Hall of Fameen vuonna 1990.


title: Erich Naumann

text: Erich Naumann (29. huhtikuuta 1905 – 7. kesäkuuta 1951) oli SS-Brigadeführer, SD:n jäsen ja Einsatzgruppe B:n komentava upseeri.


title: Erich Naumann

text: Naumann oli syntynyt Meissenissä, Saksissa. Hän jätti koulun kesken 16-vuotiaana, ja työskenteli kauppayrityksessä kotikaupungissaan. Hän liittyi natsipuolueeseen marraskuussa 1929 (nro. 170257). Vuonna 1933 Naumann liittyi SA:han ja hänestä tuli poliisiupseeri. Hän liittyi SD:hen 1935. Naumannista tuli Einsatzgruppe B:n päällikkö marraskuusta 1941 maaliskuuhun 1943.


title: Erich Naumann

text: Pelkästään marraskuussa 1941 Adolf Eichmannille lähettämiensä raporttien mukaan hän oli vastuussa 17 256 kuolemasta Smolenskissa. Hänen Einsatzgruppensa käytti myös kolmea ihmisten tappamiseen tarkoitettua kaasuautoa. Vuonna 1945 Naumann otti osaa Berliinin taisteluun.


title: Erich Naumann

text: Naumann toimi todistajana Nürnbergin oikeudenkäynneissä. Omassa oikeudenkäynnissään hänet todettiin syylliseksi sotarikoksiin, rikoksiin ihmisyyttä vastaan ja kuulumisesta rikolliseksi julistettuihin SS:ään ja SD:hen. Naumann tuomittiin kuolemaan ja hirtettiin vuonna 1951.


title: Joseph Stein

text: Joseph Stein (30. toukokuuta 1912 – 24. lokakuuta 2010) oli yhdysvaltalainen libretisti. Hän nousi kansainväliseen kuuluisuuteen musikaalikäsikirjoituksillaan, joiden joukossa ovat "Viulunsoittaja katolla" (1964) ja "Zorba" (1968).


title: Joseph Stein

text: Stein syntyi New Yorkissa ja aloitti pitkän uransa Broadwaylla vuonna 1948. Hän voitti kaksi Tony-palkintoa ja oli lisäksi ehdolla kolmesti.


title: Mikko von Deringer

text: Mikko von Deringer (20. elokuuta 1904 Helsinki – 12. maaliskuuta 1981 Helsinki) oli suomalainen kapellimestari ja kuoronjohtaja.


title: Mikko von Deringer

text: Mikko von Deringer kuului Baltiasta Pietarin kautta Viipuriin muuttaneeseen saksalaissyntyiseen sukuun. Hän opiskeli pianonsoittoa Viipurin musiikkiopistossa, jossa hän suoritti diplomin vuonna 1924. Hän jatkoi opintojaan Wienin musiikkiakatemiassa Friedrich Wührerin johdolla vuosina 1926–1929.


title: Mikko von Deringer

text: Mikko von Deringer toimi vuosina 1929−1934 Viipurin Työväen Teatterin ja vuosina 1934−1940 Viipurin Kaupunginteatterin kapellimestarina ja sittemmin samassa tehtävässä Helsingin Ruotsalaisessa teatterissa. Hän esiintyi uransa aikana myös pianistina. Sotien jälkeen von Deringer siirtyi Suomen Yleisradion palvelukseen kapellimestariksi, pianistiksi ja musiikkiohjelmien järjestäjäksi.


title: Mikko von Deringer

text: Parhaiten Mikko von Deringer kuitenkin muistetaan kuoronjohtajana. Hänen aloitteestaan Yleisradioon perustettiin vuonna 1952 sekakuoro "Peipposet", johon kuului noin 30 laulajaa. Kansanomaisen ohjelmistonsa ansiosta kuorosta tuli hyvin suosittu ja pitkäikäinen. Von Deringer toimi kuoron johtajana kuolemaansa saakka ja laajensi sen ohjelmistoa suurella määrällä ulkomaisia kansanlauluja. Hänen jälkeensä "Peipposia" johti kuoron toiminnan loppuajan, vuoteen 1986, kapellimestari ja harmonikkataiteilija Veikko Huuskonen, jonka yhtye oli säestänyt kuoroa jo aiemmin.


title: Mikko von Deringer

text: Mikko von Deringer sai 1970-luvulla valtion taiteilijaeläkkeen.


title: Silvio Gazzaniga

text: Silvio Gazzaniga (23. tammikuuta 1921 – 31. lokakuuta 2016 Milano) oli italialainen kuvanveistäjä. Hän suunnitteli tunnetuimpana työnään FIFA World Cup -pokaalin, jonka komitea kelpuutti 5. huhtikuuta 1971 jalkapallon maailmanmestaruuskilpailujen voittopokaaliksi.


title: Dave the Barbarian

text: Dave the Barbarian on Doug Langdale luoma ja Walt Disney Television Animationin tuottama yhdysvaltalainen animaatiosarja.


title: Dave the Barbarian

text: Dave the Barbarian -ohjelmassa on Dave-niminen poika, joka yrittää suojella Udrogoth-nimistä valtakuntaa. Daven isä ja äiti ovat Udrogothin kuningas ja kuningatar. Hänen vanhempansa lähtivät taisteluun suurta "pahuutta" vastaan, joten hänen siskostaan Candystä tuli väliaikainen kuningatar. Daven perheeseen kuuluu Candy, Fang ja Setä Oswidge.


title: The Residents

text: The Residents on yhdysvaltalainen avantgarde-yhtye. Yhtye perustettiin Slidellissä, Louisianassa, Yhdysvalloissa vuonna 1969. Musiikin lisäksi yhtye on julkaissut myös erilaisia kuvataide- ja multimediateoksia, muun muassa lyhytelokuva-, CD-ROM- ja DVD-muodossa. Yhtyeen jäsenten henkilöllisyydet ovat salaisia, ja yhtyeen puolesta haastatteluita antavat managerit ja muut yhtyeen palkkaamat henkilöt. Yhtyeen jäsenet esiintyvät aina naamioituneita, esimerkiksi frakeissa, silinterihatuissa ja päässään suuri silmämunanaamari.


title: The Residents

text: Yhtye esiintyi Suomessa Tavastia-klubilla 6.5.2013.


title: Buddy MacMaster

text: Hugh Alan ”Buddy” MacMaster CM, ONS (18. lokakuuta 1924 Timmins, Ontario – 20. elokuuta 2014 Cape Breton, Nova Scotia) oli kanadalainen viulisti. Hän saavutti kansainvälistä huomiota kansanmusiikin esittäjänä, ja vuodesta 2000 hän oli Order of Canadan jäsen.


title: Buddy MacMaster

text: MacMaster oli kotoisin Cape Bretonin saarelta Nova Scotian provinssista. Hänelle myönnettiin vuonna 1995 St. Francis Xavier Universityn ja vuonna 2006 Cape Breton Universityn kunniatohtorin arvo.


title: Buddy MacMaster

text: MacMaster meni naimisiin Marie Beatonin kanssa vuonna 1968. Hän oli kansanviulisti Natalie MacMasterin setä.


title: Forrest Gregg

text: Alvis Forrest Gregg (s. 18. lokakuuta 1933) on yhdysvaltalainen amerikkalaisen jalkapallon pelaaja ja valmentaja. Hän on kuulunut Pro Football Hall of Fameen vuodesta 1977.


title: Forrest Gregg

text: Gregg syntyi Birthrightissa, Teksasissa, ja pelasi yliopistotasolla Southern Methodist Universityssa. National Football Leagueen päästyään hän tuli tunnetuksi Green Bay Packers -joukkueen jäsenenä, jona hän oli koko 1960-luvun.


title: Forrest Gregg

text: Gregg pelasi vielä Dallas Cowboysille ennen vetäytymistään vuonna 1971. Hän toimi aina 1990-luvulle saakka useiden tunnettujen joukkueiden, mukaan lukien Green Bay Packersin (1984–1987) päävalmentajana.


title: Täplämunkinhuppu

text: Täplämunkinhuppu tai aaroninsauva ("Arum maculatum") on vehkakasveihin kuuluva myrkyllinen kasvi.


title: Täplämunkinhuppu

text: Kasvilla on nuolimaiset lehdet ja paksut kellertävänpunaiset marjapuikelot. Kukkavanan ympärillä on suuri suojuslehti, huppu. Sillä on ollut kansanlääketieteessä moninainen käyttö. Kasvin mehevästä juuresta saadaan tärkkelyspitoista jauhoa. Koko kasvi, varsinkin marjat, ovat myrkyllisiä. Kasvi sisältää koniinia.


title: Täplämunkinhuppu

text: Aaroninsauva kasvaa villinä Keski-Euroopassa Tanskasta etelään, mutta sitä tavataan Pohjoismaissa viljelyjäänteenä.


title: Kirk Kerkorian

text: Kerkor ”Kirk” Kerkorian (6. kesäkuuta 1917 – 15. kesäkuuta 2015) oli yhdysvaltalainen liikemies. Hän johti Tracinda Corporationia, joka tunnetaan muun muassa MGM Resorts Internationalin suurimpana omistajana.


title: Kirk Kerkorian

text: Kerkorian syntyi Fresnossa, Kaliforniassa, armenialaisille vanhemmille. Hän osallistui perheen elättämiseen jo nuorena. Keskeytettyään koulunsa kahdeksannella luokalla hän menestyi aloittamallaan uralla amatöörinyrkkeilijänä.


title: Kirk Kerkorian

text: Nyrkkeilyn jälkeen häntä alkoi kiinnostaa lentäminen. Kerkorianista tuli lennonopettaja ja hän toimi siviililentäjänä toisessa maailmansodassa. Vuonna 1945 hän hankki oman koneen ja alkoi lennättää charter-matkalaisia Los Angelesin ja Las Vegasin välillä. Kerkorian osti maata Las Vegasista läheltä Stripiä, ja rakennutti sinne hotellin. Vuoteen 1962 mennessä hän oli tienannut ensimmäisen miljoonan. Hän oli tehnyt jo vuonna 1944 ensimmäisen matkansa Las Vegasiin, jonka katukuvaan hän on sittemmin jättänyt pysyviä muutoksia. Hän teki yhteistyötä arkkitehti Martin Stern, Jr.n kanssa.


title: Kirk Kerkorian

text: Kerkorian, jonka varakkuus "Forbesin" mukaan vuonna 2014 oli noin 4,4 miljardia Yhdysvaltain dollaria, meni neljännen kerran naimisiin vuonna 2014.


title: Kirk Kerkorian

text: Hänen tytärpuolensa Kira on menestyvä junioriratsastaja. Tämän äiti, Kerkorianin kolmas vaimo Lisa Bonder koetti saada valtavia elatusmaksuja mutta joutui tyytymään 100 000 dollariin kuukaudessa. Kun elatusmaksusta sovittiin, Kerkorian ei tiennyt ettei Kira ole hänen biologinen lapsensa.


title: Greg Baldwin

text: Gregory S. Baldwin (s. 13. syyskuuta 1960 Grants, New Mexico) on yhdysvaltalainen ääninäyttelijä, joka esiintyi pitkään teatterissa ennen siirtymistään ääninäyttelijäksi.


title: Greg Baldwin

text: Baldwin aloitti ääninäyttelemisen vuonna 2004 animaatiosarjassa Xiaolin Showdown, jonka jälkeen hän on tehnyt äänirooleja videopeleihin, kuten , Cars ja Gothic 3. Animaatioissa Baldwin on tehnyt ääniä Brandy ja Herra Whiskersiin ja TMNT elokuvaan. Parhaiten hänet kuitenkin tunnetaan Avatarin myötä, jossa Baldwin tuli Irohin ääneksi, kun hahmoa alun perin ääninäytellyt Mako kuoli vuonna 2006.


title: Greg Baldwin

text: Baldwin opiskeli Houstonin yliopistossa, jossa myös opiskeli Jeff Bennett.


title: Pocket PC

text:
Pocket PC on Microsoftin laitteistomääritelmä kämmentietokoneelle, joka käyttää Windows Mobile tai Windows CE käyttöjärjestelmää.
Alustamääritelmä on julkaistu vuonna 2000.


title: Pocket PC

text: Pocket PC -laitteiden valmistajia ovat muun muassa HP (iPAQ-brändillä), HTC, Dell (Axim-tuotesarja).


title: Pocket PC

text: Voidakseen käyttää "Pocket PC" -nimikettä laitteessa on oltava Microsoftin määritelmän mukainen käyttöjärjestelmä ja ohjelmisto sekä sen on täytettävä tietyt laitevaatimukset.


title: Pocket PC

text: Älypuhelinten kehityksen myötä alusta on jäänyt pois käytöstä.


title: S/2003 J 12

text: S/2003 J 12 on Jupiteria retrogradiseen suuntaan kiertävä, epäsäännöllinen kuu ja samalla pienin aurinkokunnan tunnetuista kuista. Kuun löysi ryhmä Havaijin yliopiston astronomeja vuonna 2003.


title: S/2003 J 12

text: Kuu on halkaisijaltaan noin kilometrin ja se kiertää Jupiteria noin 17 740 000 km:n etäisyydellä kiertoajan ollessa 482,691 päivää. Radan inklinaatio on 143° ja eksentrisyys 0,4449.


title: S/2003 J 12

text: Kuu on sisin Jupiteria retrogradiseen suuntaan kiertävistä, epäsäännöllisistä kuista, eikä se kuulu mihinkään Jupiterin kuuryhmään.


title: Actinor RoRo II

text: Actinor RoRo II A/S on norjalainen laivayhtiö. Yhtiön kotipaikka sijaitsee Norjan pääkaupungissa Oslossa. Yhtiö on osa norjalaista Actinor Shipping -yhtiötä. Actinor RoRo II on yritysmuodoltaan osakeyhtiö ja sen ID-tunnus on 173634.


title: Actinor RoRo II

text: Vuosina 2000–2007 Actinor RoRo II omisti Norjan lipun alle rekisteröidyn ro-ro-alus M/S Antareksen.


title: Felsiitti

text: Felsiitti on erittäin hienojyväistä vulkaanista kiveä, joka voi sisältää suurempia kiteitä. Felsiitti on kenttätermi vaalealle kivelle, jonka tarkempi määrittely vaatii tavallisesti petrografisen tutkimuksen tai kemiallisen analyysin.


title: Felsiitti

text: Kivi on yleensä väriltään valkoisesta vaalean harmaaseen, punaisesta ruskeaan, ja voi sisältää mitä tahansa väriä, paitsi tumman harmaata, vihreää tai mustaa, jotka ovat basaltin värit. Kiven massa koostuu hienojyväisestä matriksista tai felsisestä aineksesta, erityisesti kvartsista, plagioklaasista ja ortoklaasista. Felsiittiä voidaan kutsua kvartsifelsiitiksi tai kvartsiporfyyriksi mikäli siinä esiintyy kvartsin fenokristalleja.


title: Felsiitti

text: Felsiitillä on yleensä vulkaaninen alkuperä, ja maaperässä sitä on usein obsidiaanin ja ryoliitin yhteydessä.


title: Caiano Shipping

text: Caiano Shipping AS on norjalainen laivayhtiö. Yhtiön kotipaikka sijaitsee Haugesundissa. Caiano Shipping perustettiin 4. kesäkuuta 1998 ja 28. elokuuta 1998 se rekisteröitiin. Yhtiö on sataprosenttisesti osa norjalaista Caiano AS -yhtiötä. Caiano Shipping on yritysmuodoltaan osakeyhtiö. Yhtiön toimitusjohtaja on Kristian Eidesvik.


title: Caiano Shipping

text: Caiano Shipping omistaa 9 % BKR Carriers -nimisestä yrityksestä ja 6,5 % BKR Tankersista.


title: Caiano Shipping

text: Caiano Shippingin omistuksessa on nykyisin kolme alusta: konttialus M/S Green Italia, ro-ro-alus M/S Antares ja autonkuljetusalus M/S Tai Shan.


title: VIP (täsmennyssivu)

text: VIP voi tarkoittaa:


title: Ryoliitti

text: Ryoliitti on magmakivi, vulkaaninen ekstrusiivikivi eräänlainen graniitin vulkaaninen vastine. Ryoliitti koostuu suurelta osalta piistä. Sen rakenne vaihtelee afaniittisestä porfyyrinomaiseen. Sen tavallisesti sisältämät mineraalit ovat kvartsi, alkalimaasälpä ja plagioklaasi. Myös biotiitti ja pyrokseeni ovat yleisiä ryoliitista löydettäviä mineraaleja.


title: Ryoliitti

text: Ryoliitti on eräänlainen plutonisen graniitin ekstrusiivinen vastine, ja siten myös usein ryoliittipaljastumat muistuttavat graniittia. Koska ryoliitit sisältävät paljon piitä ja vähän sekä rautaa että magnesiumia, ne polymeroituvat nopeasti vaarallisiksi laavoiksi. Ryoliittiä esiintyy myös breksiana tai vulkaanisissa kannaksissa tai valleissa. Ryoliitit, jotka jäähtyvät liian nopeasti muodostaakseen kiteitä, muuttuvat luonnolliseksi lasiksi tai vitrofyyriksi, jota kutsutaan myös obsidiaaniksi. Hitaampi viileneminen muodostaa laavaan mikroskooppisia kiteitä ja synnyttää mm. sellaisia rakenteita kuin virtausfoliaatioita sekä sferuliittisiä, nodulisia ja litofysaalisia struktuureja.


title: Young Desire

text: Young Desire on Lapko-yhtyeen kolmas studioalbumi, joka julkaistiin 2. toukokuuta 2007. Albumi on teema-albumi ja kertoo nimensä mukaisesti nuoruuden kiihkosta.


title: Young Desire

text: Albumi nousi Suomen virallisen listan sijalle 3.


title: Scandal (Lapkon albumi)

text: Scandal on Lapkon toinen studioalbumi, joka julkaistiin 11. tammikuuta 2006.


title: Scandal (Lapkon albumi)

text: Albumi nousi Suomen virallisen listan sijalle 2.CD:llä on myös "All The Best Girls" -video.


title: The Arms

text: The Arms on Lapkon esikoisalbumi, joka julkaistiin vuonna 2004.


title: Mathieu Bodmer

text: Mathieu Bodmer (s. 22. marraskuuta 1982 Évreux) on ranskalainen jalkapalloilija, joka edustaa Ligue 1:ssä pelaavaa Niceä. Hän on pelipaikaltaan keskikenttäpelaaja.


title: Mathieu Bodmer

text: Bodmer on edustanut ammattilaisuransa aikana myös Caenia (1998–2003), Lilleä (2003–2007), Lyonia (2007-2010) ja Paris Saint-Germainia (2010-2013). Hän on voittanut Lyonissa Ranskan mestaruuden ja cupin 2008.


title: Lovehunter

text: Lovehunter on brittiläisen Whitesnake-yhtyeen vuonna 1979 julkaistu toinen albumi. "Lovehunter" on samalla viimeinen albumi, jolla soittaa rumpali Dave Dowlen, sillä hän erosi yhtyeestä levyn julkaisun jälkeen. Hänet korvasi entinen Deep Purple -rumpali Ian Paice, joka oli mukana myös albumin kiertueella.


title: Lovehunter

text: Albumi sisältää pääasiassa blues-vaikutteista hard rockia. Itse musiikkia paremmin levy tunnetaan räikeästä kansikuvastaan, jossa on kuvattuna alaston nainen ja suuri käärme.


title: Lovehunter

text: Levyn kappale ”Long Way from Home” julkaistiin singlenä. Se nousi Britanniassa sijalle 55 ollen siellä Whitesnaken ensimmäinen listahitti.


title: Lovehunter

text: "Lovehunterin" tyyllaji on pitkälti blues-vaikutteista hard rockia, ja albumia on sanottu musiikillisesti yhtenäiseksi. Progressiivisen ”Walking in the Shadow of the Blues” -kappaleen sanoitusta on kehuttu yhdeksi solisti David Coverdalen parhaimmista. ”Help Me Thro’ the Day” on bluesmainen balladi, kun taas A-puolen päättävä ”You ’n’ Me” on hyväntuulinen rock and roll.


title: Lovehunter

text: Nimikappaleessa ”Love Hunter” on huomattavaa Micky Moodyn slide-kitaransoitto. Sitä seuraavalla raidalla ”Outlaw” on havaittavissa pieniä vaikutteita jazz-musiikista. ”Rock ’n’ Roll Women” kertoo bändäreistä sekä lisäksi David Coverdalen mukaan yksinäisyydestä kiertueilla. Albumin päättää lyhyt pianonumero ”We Wish You Well”.


title: Lovehunter

text: Kappaleista ”Walking in the Shadow of the Blues”, ”Love Hunter” ja ”We Wish You Well” tuli muutamaksi vuodeksi Whitesnaken konserttien vakiokalustoa.


title: Lovehunter

text: "Lovehunter" ilmestyi lokakuussa 1979. Se ylsi Britanniassa kuuden listaviikon aikana korkeimmillaan sijalle 29. Yhdysvalloissa albumi ei saavuttanut sijoitusta. Monet kriitikot arvostelivat levyn vahvasti seksuaalisia sanoituksia.


title: Lovehunter

text:
Albumin kannen teki Men Only -lehdelle kuvia tehnyt Chris Achilleos. Kansi aiheutti kohua Britannissa, mutta Yhdysvalloissa se ilmestyi sensuroituna, kun kuvassa olevan alastoman naisen paljaan takapuolen päälle asetettiin iso tarra. Argentiinassa naiselle puolestaan piirrettiin bikinien alaosa.A-puoli
B-puoli


title: Jarre in China

text: Jarre in China on ensimmäinen THX-hyväksytty konserttitallenne. Se käsittää Jean-Michel Jarren esiintymisen Pekingin Kielletyssä kaupungissa vuonna 2004. Konsertti esitettiin Kiinassa HD-tasoisena ja 5.1-äänillä suorassa lähetyksessä yli miljardille katsojalle.


title: Jarre in China

text: Konsertissa esiintyivät Jarren ohella yli 260 kiinalaista muusikkoa, mm. Pekingin sinfoniaorkesteri.


title: Jarre in China

text: Itse konsertin kesto on 107 minuuttia. Myyntipakkauksen toinen DVD sisältää 22-minuuttisen esiintymisen Taivaallisen rauhan aukiolta ja CD konsertin keskeisimmät osat 57 minuuttiin tiivistettynä.


title: Jarre in China

text: DVD 1 – Kielletty kaupunki


title: Jarre in China

text: DVD 2 – Tian'anmen-aukio


title: Kokemäenkartano

text: Kokemäenkartano () on Satakunnassa Kokemäellä sijaitseva kartano. Se on entinen kuninkaankartano, joka oli aikoinaan Kokemäenkartanon linnaläänin hallintokeskuksena.


title: Kokemäenkartano

text: Kokemäenkartano perustettiin 1300-luvun alkupuolella. Sen tarkoituksena oli alun perin turvata samaan aikaan rakennetun Kokemäen linnan huoltoa. 1300-luvun puolivälin jälkeen kartano päätyi piispa Hemmingin haltuun.


title: Kokemäenkartano

text: Kokemäenkartanon lääniä edeltäneen Satakunnan voutikunnan hallintopaikkoina toimineiden Kokemäen linnan ja sitä seuranneen Aborchin linnan purkamisen jälkeen Kokemäenkartanosta tuli uusi keskuspaikka. Sellaisena se mainitaan ensimmäisen kerran vuonna 1445, mutta todennäköisesti Kokemäenkartanoa on ryhdytty laajentamaan voutikunnan keskuskartanoksi jo vuonna 1435 kuolleen Turun linnan voudin Klaus Lydekenpojan aikana. Asemansa hallintopaikkana Kokemäenkartano menetti vuonna 1558 Porin kaupungin perustamisen myötä.


title: Kokemäenkartano

text: Turun piispojen jälkeen Kokemäenkartanon omistajina oli useita ruotsalaisia ja ulkomaalaiperäisiä ylimyksiä. Se oli muun muassa Kaarle Knuutinpojan, Eerik Akselinpoika Tottin, Sten Sturen sekä hänen leskensä Ingeborg Tottin hallussa.


title: Kokemäenkartano

text: Tukholman verilöylyn jälkeen vuonna 1520 kartano siirtyi Tanskan kuninkaalle Kristian Tyrannille, joka läänitti sen 1522 amiraalilleen Severin Norbylle. Suomeen saapuneiden tanskalaisten majaillessa kartanossa heitä ahdistelivat usein lähistöllä majailleen aatelisen Nils Grabben joukot.


title: Kokemäenkartano

text: Tanskalaisten kukistuttua vuonna 1523 kartano päätyi kuningas Kustaa Vaasan haltuun. Hän luovutti sen aluksi läänitykseksi langolleen kreivi Johan af Hoyalle ja myöhemmin vuonna 1556 pojalleen Juhana Herttualle. Vuonna 1562 Juhana avioitui Puolan ja Liettuan prinsessan Katarina Jagellonican kanssa ja antoi Kokemäenkartanon tälle häälahjaksi. Kuningas Eerik XIV vangitsi heidät jo seuraavana vuonna ja toimitti Suomesta Gripsholman linnaan Ruotsiin.


title: Kokemäenkartano

text: Juhana onnistui nousemaan valtaistuimelle vuonna 1567 ja Kokemäenkartano oli näin ollen jälleen hänen hallussaan. Kokemäellä tai edes Suomessa Juhana ei kuitenkaan enää koskaan käynyt. Vuonna 1604 kartanon omistajaksi tuli Kustaa II Adolf, joka sai sen lahjaksi isältään Kaarle IX:tä tämän kruunajaisten yhteydessä. Tämän jälkeen Kokemäenkartano oli muun muassa De la Gardie -suvun omistuksessa.


title: Kokemäenkartano

text: Vuonna 1755 kartanon osti itselleen ritari Frans Henrik Knorring. Kokemäenkartano säilyi von Knorring -suvun hallussa aina 1900-luvun alkuun saakka. Heidän aikanaan siitä kehittyi merkittävä maatalouden mallitila. Tunnetuimpia von Knorring -suvun Kokemäellä syntyneitä jäseniä ovat Ahvenanmaan yhteiskunnalliseen elämään 1800-luvulla merkittävästi vaikuttanut Frans Peter von Knorring, kamariherra Karl Henrik von Knorring ja senaattori Eugen von Knorring.


title: Kokemäenkartano

text: Vuonna 1903 kartano myytiin huutokaupalla ja sen osti Yyterin kartanossa syntynyt leskiemäntä Maria Pohjola. Hän puolestaan myi sen 1925 tyttärenpojalleen Erik Grönlundille. Grönlund oli paikkakunnalla merkittävä hahmo. Innokkaana hevosurheilun ystävänä hän muun muassa lahjoitti kartanon maa-alueita vuonna 1950 rakennettua Kokemäen ravirataa varten. Hänen aikanaan Kokemäenkartanoon kuului maita noin 1 500 hehtaaria.


title: Kokemäenkartano

text:
Vuonna 1976 Kartano siirtyi Erik Grönlundin sisarenpojan Kari Cederbergin ja vaimonsa Eeva-Liisa Cederbergin omistukseen. Kari Cederberg perheineen toteutti kartanoon mittavat uudistustyöt ja saattoi maatalouden toimivaksi elinkeinoksi. Kari Cederbergin aikana toteutettiin Kartanossa entistämistöitä sekä rakennusten että laajojen puistoalueiden osalta.
Päärakennus sai modernisoidun mutta perintöä kunnioittavan ulkoasun ja sisustukseen hankittiin arvokasta vanhaa kultturiperinteen mukaista esineistöä.


title: Kokemäenkartano

text: Vuonna 1994 Kokemäenkartano siirtyi nykyisen omistajansa Ossan perheen haltuun.


title: Kokemäenkartano

text: Kokemäenkartanon päärakennus on alun perin sijainnut Isoluodossa. Se on kapea, noin 200 metrin pituinen saari, joka sijaitsee Kokemäenjoessa kartanon nykyisten tilusten edustalla.


title: Kokemäenkartano

text: Isoluodolla ei ole koskaan tehty arkeologisia tutkimuksia, mutta saaresta ovat 1800-jälkipuolella kartanonomistajat kaivaneet esiin erilaisia jäänteitä rakennuksista, muun muassa tiilimuurauksia. Löydettyjen tiilien tyyppi on viitannut myöhäiskeskiajalle. Lisäksi saaresta on löydetty kaksi 1300-luvun lopulle ajoitettua nuolenkärkeä. 1800-luvulla Isoluotoa kävivät tutkimassa muun muassa kansatieteilijä H. A. Reinholm sekä paikallinen opettaja Kustaa Killinen.


title: Kokemäenkartano

text: Isoluotoon on johtanut silta 1660-luvulle saakka. Sen ylläpidosta joutuivat vastaamaan kokemäkiläisten lisäksi myös Ulvilan, Huittisten ja Loimaan pitäjät, joten sillan on täytynyt olla melko suuri. Arvid Forbuksen tultua kartanon omistajaksi vuonna 1651 hän rakennutti uuden päärakennuksen mantereen puolelle. Se valmistui joen etelärannalle vuonna 1664.


title: Kokemäenkartano

text: Saaressa sijainneista rakennuksista on säilynyt kartanon vanhoissa tilikirjoissa paljon tietoa. 1550-luvulla kartanon päärakennuksessa oli muun muassa lyijypuitteiset lasi-ikkunat sekä renessanssityylinen panelointi. Rakennuksessa oli kahdeksan asuinhuonetta, joissa kaikissa oli oma tulisija. Pääosa talousrakennuksista oli tehty puusta, mutta osa oli saaresta löytyneiden jäänteiden perusteella muurattu tiilistä.


title: Kokemäenkartano

text: Isoluodossa on myös sijainnut harmaakivestä muurattu torni, joka on perimätiedon mukaan ollut vankityrmä. Tornia on kutsuttu nimellä "kistu", joka on vankilaa tarkoittava vanha ruotsinkielinen sana. Se oli ilmeisesti raunioitunut jo 1700- ja 1800-lukujen vaihteessa. Kistu näkyy muun muassa Johan Fredrik Weberin vuonna 1799 tekemässä maalauksessa.


title: Kokemäenkartano

text: J. A. Lindströmin mukaan torni oli noin viiden metrin korkuinen ja pohjapinta-alaltaan noin 10 m². Paikalla 1870-luvulla vierailleelle H. A. Reinholmille kerrottiin, että kistussa oli ollut kahdella ikkunalla varustettu vankityrmä, jonka seinillä roikkui kahleita. Vankitorni purettiin lopullisesti perustuksiaan myöten vuonna 1834 Kokemäenkartanon silloisen omistajan määräyksestä.


title: Kokemäenkartano

text: Kokemäenkartanon nykyinen päärakennus on peräisin 1880-luvulta. Kartanolle johtaa pitkä puiden reunustama kuja Harjavallan ja Kokemäen väliseltä maantieltä. Barokkityylinen puisto on pinta-alaltaan noin kahdeksan hehtaaria. Viljelysmaata kartanolla on nykyään 70 hehtaaria.


title: Kokemäenkartano

text: Museovirasto on vuonna 2009 määritellyt Kokemäenkartanon historiallisen maiseman Valtakunnallisesti merkittäväksi rakennetuksi kulttuuriympäristöksi.


title: Uudet piikit

text: Uudet piikit on Rattuksen studioalbumi, joka julkaistiin 24. lokakuuta 2007.


title: Uudet piikit

text:
Levyn vastaanotto on ollut ristiriitaista. Helsingin Sanomien kriitikko Tero Salonen piti levyä "suomalaisen hc-punkin parhaana perinteenä",
kun taas musiikkilehti Soundin Antti Luukasen mielestä "lopputulos kuulostaa vain siltä, että kolmikko olisi yrittänyt rusikoida samaan pakettiin Kotiteollisuuden ja Dingon."


title: Alicia

text: Alicia on naisen etunimi.


title: Alicia

text: Alicia on latinalaistettu muoto nimestä Alice., joka taas on vanha ranskalainen muunnelma alkujaan germaanisesta nimestä "Adelheidis". Samaa alkuperää on myös nimi Adelaide.


title: Alicia

text: Suomessa nimi Alicia on Väestörekisterikeskuksen tietojen mukaan annettu vuoden 2009 loppuun mennessä noin 440 henkilölle, joista valtaosa on syntynyt vuoden 1980 jälkeen. Vuodesta 2015 lähtien Alician nimipäivä on suomenruotsalaisen kalenterin mukaan 14. heinäkuuta, joka ennestäänkin on ollut Alicen sekä suomenkielisen kalenterin mukaan Aliisan nimipäivä.


title: Kolsin voimalaitos

text: Kolsin voimalaitos sijaitsee Kokemäellä Kokemäenjoessa noin 3 km Tulkkilasta pohjoiseen ja se on valmistunut 1945. Voimalaitoksen putouskorkeus on 12,5 metriä ja rakennevirtaama on 450 m³/s. Joen keskivirtaama vuosina 1961–2000 oli noin 230 m³/s, mutta se on saavuttanut jopa 918 m³/s:n virtaaman..


title: Kolsin voimalaitos

text: Voimalan sähköntuotannon teho on nykyään 45 MW, joka tuotetaan generaattoreilla ja muuntajilla 110 000 V:n jännitteeksi. Sähkö siirretään eteenpäin kolmea sähkölinjaa pitkin Harjavallan, Äetsän ja Forssan suuntiin.


title: Kolsin voimalaitos

text: Vuonna 1933 astui voimaan laki vedenpinnan säännöstelystä ja se mahdollisti useiden koskien käyttämisen yhdellä voimalala. Harjavallan voimalaitosta rakentamaan ryhtynyt Länsi-Suomen Voima Osakeyhtiö möi Kokemäellä olevia joen osuuksiaan Nokia Oy:n ja A. Ahlström Oy:n perustamalle uudelle voimayhtiölle Kolsi OY:lle. Kolsi OY perustettiin vuonna 1935 ja se alkoi valmistelemaan voimalaitoksen rakentamista Kolsinkoskeen. Suunnitelmissa oli nostaa veden pinta 40,1 metrin tasolle.


title: Kolsin voimalaitos

text: Kolsi OY anoi rakennuslupaa voimalaitokselle Kolsinkoskeen Turun ja Porin läänin maaherralta 16.12.1938. Rakennussuunnitelmassa, joka jätettiin toimitusmiehille vuoden 1939 kesäkuussa, oli padotuskorkeudeksi tullut jo 42,1 metriä merenpinnan yläpuolelle. Valmistelevat työt päästiin aloittamaan vasta toukokuussa 1940, mutta sodan rasitukset ja pula tarvikkeista ja polttoaineesta haittasivat töitä. Voimala rakennettiin alkuperäisistä suunnitelmista poiketen Pahringinkoskeen ja voimala valmistuikin vasta 1945, jolloin voitiin käyttää vain yhtä Kaplan nelisiipistä turbiinia. Toinen turbiini asennettiin samana vuonna, mutta sen generaattori vaurioitui Pilsenin tehtaalla ilmapommituksissa ja se toimitettiin Kokemäelle kaksi vuotta myöhässä.


title: Kolsin voimalaitos

text: Kolsin voimala sai toiminnalleen väliaikaisluvan 26.9.1945 yhdelle turbiinille, kunhan se huolehti korvauksien maksamisesta ja piti patoaltaan vedenkorkeutta 40,5 metrissä. Kokemäenjoen Uittoyhdistyksen väylätöiden niin vaatiessa voimayhtiö velvoitettiin alentamaan vedenpintaa 38,5 metriin. Uittoruhi vedettiin voimalan ohi, jotta tukinuiton edellytykset jatkuisivat. Kolmannen turbiinin käyttöönotto viivästyi vuoteen 1977.


title: Kolsin voimalaitos

text: Kokemäenoen perkaussuunnitelma hyväksyttiin 1943, jonka mukaan Kolsi OY vastasi joen perkauksista 18 km yläjuoksulle päin ja tie ja vesirakennuslaitos siitä eteenpäin. Joesta poistettiin virtausta haittaavia kiviä ja ruopattiin maata saarien ympäriltä veden virtauksen helpottamiseksi. Samalla pyrittiin vedenpinnan alentamiseen Huittisissa, jotta esimerkiksi Puurijärvi, Raijalanjärvi ja Isosuo vuotaisiin kuivata viljelyskäyttöön. Kolsi Oy:n vaatima korkeampi vedenkorkeus 42,1 metriä teki kuitenkin mahdottomaksi Puurijärven kuivatuksen. Raijalanjärvi on kuitenkin kuivattu patoamalla järviallas ja pumppaamalla vesi pois.


title: Kolsin voimalaitos

text: Kolsin voimalaitoksen rakentaminen ja siihen liittyvät korvausasiat tekivät voimalasta kalliimman kuin Harjavallan voimalaitoksesta. Vaikka yhtiö oli sisäisesti riidaton, veivät korvaushakemukset maanviljelijöiden ja Äetsän voimalaitoksen sekä valitukset eri oikeusasteissa vuosien ajan. Lopulta kävi niin, että Kolsi OY maksoi korvauksia enemmän kuin oikeus lopulta määräsi.


title: Kolsin voimalaitos

text: Voimalaitoksen vaikutukset ympäristöön olivat suuret. Veden patoamisesta johtuen jäi 202 hehtaaria maata veden alle tai veden säännöstelyn kohteeksi. Vedenkorkeus olisi vaikuttanut laajemminkin, mutta se onnistuttiin rajaamaan mainitulle alalle rakentamalla vallit patoaltaan matalimmille osille. Rantavalleja on yhteensä 7 km. Vedenpinnan noston vaikutukset tuntuivat aivan Äetsän voimalan alajuoksulla, missä Kiviniemenvuolle peittyi nousevan veden alle. Vaikka perkaukset ja voimaloiden säännöstelyssä toimitaan yhteisymmärryksessä, eivät Huittisten pellot ole vieläkään aivan tulvavapaat.


title: Kolsin voimalaitos

text: Vuonna 1995 voimala siirtyi Kolsi Oy:ltä A. Ahlström Energia Oy:n omistukseen, joka möi sen vuonna 1999 Graningeverkets Ab (publ.):lle. Tämä nimesi yhtiön Graninge Energia Oy:ksi. Laitos myytiin vuonna 2014 suomalaisille energiayhtiöille. Voimalaitoksen omistaa nykyään Kolsin Voima Oy.


title: Kolsin voimalaitos

text: Voimalaa on rakentamisen jälkeen kunnostettu ja nykyaikaistettu. Vuonna 1995 voimalan ensimmäinen turbiini uusittiin. Kolme vuotta myöhemmin vuonna 1998 toinen turbiini ja generaattorin staattori uusittiin. Myös padon rakenteita on vahvistettu ja valuja paranneltu. Viimeisin pintakorjaus tehtiin vuonna 2011, jolloin Kokemäenjoen pintaa alennettiin parilla metrillä korjausten ajaksi.


title: Kolsin voimalaitos

text: Kokemäenjokea käyttävät melojat voivat ohittaa padon käyttämällä ohitusreittiä, jonka reittikuvauksen voi noutaa esimerkiksi Kokemäenjoen kuntien kirjastoista.


title: Sormiskeittaus

text: Sormiskeittaus () on harrastus, jossa pienoiskokoisella rullalaudalla suoritetaan temppuja sormin.


title: Sormiskeittaus

text: Aidon rullalaudan näköisiä pienoislautoja myytiin alun perin avaimenperiksi. Rullalautavalmistajat käyttivät niitä uusien mallien markkinointiin. Harrastajat keksivät jäljiltellä rullalautailua sormillaan pienoislaudoilla, ja käyttivät niitä temppujen kuvailemiseen. Vähitellen laudat kehittyivät monimutkaisemmiksi, ja niille alettiin myydä myös tarvikkeita, kuten laudan osia, pienoiskokoisia kiristysavaimia, yksittäisiä esteitä ja kokonaisia, pienoiskokoisia skeittipuistoja.


title: Sormiskeittaus

text: Sormiskeittilautoja (dekkejä) on puisia ja muovisia kuten Tech Deckin tekemät sormiskeittilaudat. Berlinwood on yksi tunnetuimista sormiskeittien valmistajista, jonka työpaja sijaitsee Schwarzenbach An Der Saalessa, Saksassa Blackriver-Ramps yhtiön toimitiloissa. Berlinwoodin sormiskeitit valmistetaan samalla tavalla kuin oikeatkin rullalaudat. Puiset laminaatit liimataan toisiinsa ja niissä on usein myös värjättyjä laminaatteja joukossa, jotta saadaan aikaiseksi ns. oma leima/tunnus alkuperäisyyden tunnistamiseksi. Elias Assmuth työskenteli ja ylläpiti takuuvarman laadun Berlinwoodin dekeissä ja sai myös ansaitusti oman nimikkolautansa. Hän hiljattain siirtyi muihin töihin, mutta on edelleen toiminnassa mukana tavalla taikka toisella. Toiseksi suosituin sormiskeittibrändi lienee Mike Schneiderin perustama Flatface Fingerboards. Mike oli ainoastaan 13-vuotias aloittaessaan toimintansa ja on edelleen myös yksi parhaimmista sormiskeittaajista maailmassa. Paljon on muitakin merkkejä, jotka joko toimivat isomman yhtiön nimen alla kuten Harrier ja Winkler Wheels Blackriverin, tai itsenäisesti toimivia, ei ehkä niin tunnettuja taikka arvostettuja, mutta asiansa osaavia. Näitä ovat esimerkiksi Yellow Wood, Shin, Subtance, Mitt Skateboards ja Aphliksun.


title: Sormiskeittaus

text: Blackriver on järjestänyt sormiskeittauksen maailmanmestaruuskisoja Schwarzenbachissa (tunnetaan paremmin nimellä Fast Fingers) jo muutaman vuoden ajan virallisesti. Yhtiö on myös tukenut tapahtumien järjestämistä muuallakin Euroopassa, esimerkiksi Prahassa järjestetään joka vuosi European Fingerboard Cup (EFC) eli sormiskeittauksen Euroopan mestaruuskisat. Ilmapiiriä ja ihmisten ystävällisyyttä on näissä tapahtumissa luonnehdittu aivan uskomattomaksi ja osanottajat kokevat, että ystäväperiaatteella on toimintaan ryhdytty ja siinä myös pysytty. Harrastajien mielestä sormiskeittaus on kulttuuria siinä missä taidekin, mutta ilman turhia sääntöjä, ylpeyttä ja menestyksen tarvetta. Tomi Lempinen toi vuosina 2010-2011 palan tuota yhteisöllisyyttä Suomeen ja teki oma-aloitteisesti sormiskeitti DVD:n FB for fun, laittoi yrityksen Doh FB Shopin aluilleen, loi sormiskeittaukseen liittyvän Facebook-ryhmän DFE, aiheesta kertovan blogisivuston fb4fun.blogspot.com ja opetusvideoita sisältävän YouTube-kanavan "toemoe".


title: Sormiskeittaus

text:
Laji kasvaa koko ajan enemmän ja enemmän ja on myös kirjoitettu pelkästään sormiskeittausta käsittelevä kirja nimeltään "Fingerboarding-alles über das Skaten mit der Hand". Winkler Wheels -yrityksen omistaja ja yksi sormiskeittauksen pioneereista eli herra Martin Winkler on kirjoittanut kirjan Blackriverin avustuksella ja Blackriverin omistaja Martin Ehrenberger on ottanut kuvasarjoja erilaisista tempuista / temppukomboista kirjaa varten. Fingerboarder Magazine on ensimmäinen sormiskeittaukseen keskittynyt alan erikoislehti, joka ilmestyy toistaiseksi muutaman numeron vuodessa. Ensimmäinen numero oli ainoastaan saksaksi, mutta lajin harrastajien innostuksesta lehteä kohtaan sitä on alettu painaa myös englanniksi.
Tunnetuimpia sormiskeittareita ovat muun muassa Mike Schneider, Elias Assmuth, Taylor Rosenbauer, Gary Chin ja Daniel Linqvist.


title: Diskonto

text: Diskonto on ruotsalainen vuonna 1992 perustettu crust punk -yhtye.


title: Pauliina May

text: Pauliina Pohjanheimo, taiteilijanimi Pauliina May (s. 1967) on suomalainen laulaja ja laulunopettaja, joka asuu nykyään Kinderdijkissa, Alankomaissa. Pauliina Pohjanheimo opiskeli Helsingin Pop & Jazz Konservatoriossa vuosina 1991–1996 pääaineinaan laulu ja laulun opetus. Muutettuaan Alankomaihin hän jatkoi opintoja Rotterdamin Konservatorion latinalais-amerikkalaisen musiikin osastolla 1996–2000, mistä hän valmistui 11. joulukuuta 2000. Hollannissa hän otti taiteilijanimekseen Pauliina May.


title: Pauliina May

text: Pauliina May on toiminut syksystä 2017 lähtien Rotterdamin konservatorion (nykyisin: Codarts, aiemmin: Rotterdams Conservatorium) World Music -osaston afro-kuubalaisen ja karibialaisen musiikkityylisuunnan laulunopettajana.


title: Pauliina May

text: Musiikkiopintojen lisäksi Pauliina May on perehtynyt flamencoon Anneli Urosen johdolla Suomessa ja Escuela de Mariquillassa, Espanjassa, 1988–1989. May oli opintomatkalla Santiago de Cuban yliopistossa 1998. Hän on opiskellut espanjaa ja espanjalaista kirjallisuutta, kulttuuria ja musiikkia Granadan yliopistossa 1988–1989. Hän erikoistui jo Suomessa laulajana afrokuubalaiseen musiikkiin, ja monet asiantuntijat pitivät häntä sen musiikkisuunnan parhaana tulkitsijana Suomessa . May puhuu äidinkielensä suomen lisäksi myös espanjaa, englantia ja flaamia. Hän on opiskellut myös portugalia ja ranskaa.


title: Pauliina May

text: Pauliina Pohjanheimo voitti toisen palkinnon Lady Summertime -jazzlaulukilpailussa 1993. Rotterdamissa Pauliina May osallistui vuonna 2001 Erasmus Jazz –kilpailuun, jossa oli yhteinen sarja jazzmuusikoille ja laulajille. May sijoittui toiseksi pasunisti Louk Boudesteijnin jälkeen.


title: Pauliina May

text: "Suomessa" Pauliina Pohjanheimo (May) toimi useitten orkestereitten laulusolistina: Jazztiikerit, Pauliina's Bounce, Pauliina May Jazz Quintet, BlancoNegro, Con Sabor, El Septeto, Septeto Son, Fiestecita, Grupo Aché, Sami y Su Conjunto, Los Gigantes, Salsa Caliente, Son Sabroson ja "Hollannissa": Azucaraba, Corazon Ardiente, Latin Feeling, Pauliina y La Banda IrÉ, Son Caribe, Lucas van Merwijk Cubop City BB, Rumbatá, Perfume de Salsa, Titia y su Rumbadamas.


title: Pauliina May

text: May on mukana myös AINA–yhtyeessä, joka on hollantilais-suomalainen projekti. Aina esittää Eino Leinon, Kalevalan ja Kantelettaren tekstejä hollantilaisen Izak Boomin sävellyksinä.


title: Pauliina May

text: Pauliina Mayn vanhemmat ovat Arja ja Erkki Pohjanheimo. Mayn sisar on näyttelijä Petriikka Pohjanheimo.


title: Whitney Stevens

text: Whitney Stevens (s. 25. elokuuta 1987 Panama) on panamalainen pornonäyttelijä.


title: Whitney Stevens

text: Stevens aloitti uransa aikuisviihdealalla vuonna 2006 ja on sen jälkeen esiintynyt yli 170 elokuvassa. Myös hänen vanhempi siskonsa Britney Stevens on pornonäyttelijä.


title: Husik

text: Husik (k. 347) toimi Armenian katolikoksena vuosina 341–347. Hän oli Armenian kirkon varsinaisen perustajan Grigor Valontuojan pojanpoika, sillä hänen isänsä oli katolikos Vertanes. Husik kuitenkin ruoskittiin kuoliaaksi vuonna 347, eikä kukaan hänen pojistaan halunnut kirkolliselle uralle. Aluksi seuraajaksi valittiin syyrialaissyntyinen Daniel, joka kuitenkin surmattiin jo ennen virkaan astumistaan, jolloin seuraajaksi tuli Grigorin sukuun kuulunut Paren.


title: Vertanes

text: Vertanes (k. 341) toimi Armenian katolikoksena vuosina 333–341. Hän oli Armenian kirkon varsinaisen perustajan Grigor Valontuojan poika ja itseään edeltäneen katolikoksen Aristakesin vanhempi veli. Hän oli naimisissa ja hänellä oli lapsia, minkä vuoksi häntä seurasi virassa hänen poikansa Husik.


title: Aina

text: Aina voi tarkoittaa:


title: James Sie

text: James Sie (s. 18. joulukuuta 1962 Summit, New Jersey) on yhdysvaltalainen näyttelijä, joka on tehnyt enimmäkseen äänirooleja animaatioihin ja videopeleihin.


title: James Sie

text: Kiinalaisia sukujuuria omaava Sie syntyi New Jerseyssä vuonna 1962. Hän aloitti näyttelemisen televisiossa myöhäisellä iällä ja esiintyi usein pienissä rooleissa televisiosarjoissa ja elokuvissa, kuten "Lahjomattomat", "Takaa-ajajat", "Dharma ja Greg", "Teho-osasto", "Siskoni on noita", "Ilman johtolankaa" ja "Num3rot".


title: James Sie

text: 2000-luvun alussa Sie ryhtyi tekemään äänirooleja ja on saavuttavat suurempaa menestystä merkittävien roolien merkeissä. Hän ääninäytellyt animaatioissa kuten "Aikamatka", "Justice League Unlimited", "Scooby-Doo", "Jackie Chan seikkailee", "Kukkulan kuningas" ja "Ice Age 2". Hän myös tehnyt äänirooleja videopeleihin, kuten "", "Shark Tale", "Narc", "" ja ""


title: David Rockefeller

text: David Rockefeller, Sr. (12. kesäkuuta 1915 New York, New York, Yhdysvallat – 20. maaliskuuta 2017 Pocantico Hills, New York, Yhdysvallat) oli yhdysvaltalainen liikemies, yhteiskunnallinen vaikuttaja ja Rockefellerin suvun patriarkka (2004–2017). Hänen isänsä oli John D. Rockefeller, Jr.


title: David Rockefeller

text: Kuolemaansa saakka Rockefeller oli maailman vanhin miljardööri; hänen kuolemansa jälkeen singaporelaisesta Chang Yun Chungista tuli maailman vanhin miljardööri.


title: David Rockefeller

text: David Rockefeller valmistui vuonna 1936 cum laudella Harvardista ja täydensi opintojaan Harvardissa sekä London School of Economicsissa. Hän sai vuonna 1940 filosofian tohtorin arvon Chicagon yliopistosta.


title: David Rockefeller

text: Rockefeller toimi Chase Manhattan Bankin, nykyisen JPMorgan Chasen, toimitusjohtajana ja hallituksen puheenjohtajana. Hän toimi myös Museum of Modern Artin hallituksen kunniapuheenjohtajana. Hän oli myös entinen Rockefeller Groupin hallituksen puheenjohtaja.


title: David Rockefeller

text: Rockefeller toimi kansainvälisellä tasolla muun muassa trilateraalisessa komissiossa ja Bilderberg-ryhmässä. Lisäksi Rockefeller oli aktiivinen kansainvälisten suhteiden neuvostossa (engl. "Council on Foreign Relations"). Rockefellerin varallisuudeksi arvioitiin 3,3 miljardia Yhdysvaltain dollaria vuonna 2017, ja hän kuului 300 maailman rikkaimman ihmisen joukkoon. Vuonna 2008 Rockefeller lahjoitti 100 miljoonaa Yhdysvaltain dollaria Harvardin yliopistolle, mikä on suurin kenenkään entisen oppilaan koskaan tekemä lahjoitus.


title: David Rockefeller

text: Rockefeller sai useita merkittäviä tunnustuksia sekä ulkomailla että kotimaassa, jälkimmäisessä muun muassa Presidential Medal of Freedomin vuonna 1998.


title: David Rockefeller

text: Rockefellerin Rockefeller Centerissä sijaitsevassa toimistossa "Room 5600" on hänen kuuluisa Rolodex-yhteystietoluettelonsa, johon hän kokosi yhteystietoja 1940-luvulta lähtien. Se sisältää noin 150 000 henkilön yhteystiedot, joiden joukossa on monia vaikutusvaltaisia henkilöitä. Hän oli perustamassa filantrooppista järjestöä "The Rockefeller Brothers Fundia" (RBF) eli 'Rockefeller-veljesten rahastoa' veljiensä John D. III:n, Nelsonin, Winthropin ja Laurancen kera.


title: David Rockefeller

text: Rockefeller kertoi muistelmakirjassaan "David Rockefeller’s Memoirs" (2002) kuuluneensa vapaamuurareihin.


title: David Rockefeller

text: Rockefeller tapasi jokaisen Yhdysvaltain presidentin Dwight D. Eisenhowerista alkaen. Presidentti Jimmy Carter tarjosi hänelle paikkaa Yhdysvaltain valtiovarainministerinä, mutta hän kieltäytyi. Nelson Rockefeller jopa tarjosi hänelle Robert Kennedyn senaattipaikkaa tämän salamurhan jälkeen.


title: David Rockefeller

text: Rockefeller toimi Yhdysvaltain republikaanipuolueessa.


title: David Rockefeller

text: Rockefellerillä oli myös merkittävä asema Bilderberg-ryhmässä, ja lisäksi hänellä oli yhteyksiä CIA:han.


title: David Rockefeller

text: Rockefellerillä oli sisar Abby, ja neljä veljeä: John D. III, Nelson, Laurance ja Winthrop. Hänellä on myös kuusi lasta – David, Jr., Abigail, Neva, Margaret, Richard ja Eileen.


title: David Rockefeller

text: David Rockefeller kuoli sydämen vajaatoimintaan nukkuessaan kotonaan Pocantico Hillsissä, New Yorkissa 20. maaliskuuta 2017. Hän oli kuollessaan 101-vuotias.


title: Vic Damone

text: Vic Damone, oikealta nimeltään Vito Farinola, (12. kesäkuuta 1928 Brooklyn, New York – 11. helmikuuta 2018 Miami Beach, Florida) oli yhdysvaltalainen poplaulaja ja näyttelijä. Hän syntyi New Yorkin Brooklynissä ja ihaili jo lapsuudessaan Frank Sinatraa. Damone levytti noin 2500 laulua.


title: Vic Damone

text: Hän sai vuonna 1947 levytyssopimuksen Mercury Recordsilta, ja singlet "I Have But One Heart" ja "You Do" nousivat Billboard-listan seitsemänsiksi. Muita hittejä olivat ”Again”, ”You’re Breaking My Heart”, ”Angela Mia” ja ”April in Portugal”, mutta hän oli erityisesti tunnettu balladista ”On the Street Where You Live” Broadway-musikaalista "My Fairy Lady". Damone levytti useille levy-yhtiöille.


title: Vic Damone

text: Damone näytteli 1950-luvulla huolettomissa musikaaleissa ja elokuvissa, kuten "Rikas ja rakas" (1951), "Syvällä sydämessäni" (1954), "Athena" (1954), "Meripojat ankkurissa" (1955) ja "Muukalainen paratiisissa" (1955). Toiseen maailmansotaan sijoittuvassa elokuvassa "Helvetistä ikuisuuteen" (1960) hän näytteli merijalkaväen sotilasta.


title: Vic Damone

text: Hän lauloi elokuvien "Unohtumaton rakkaus" (1957), "Sota ja rauha" (1956) ja "Gigi" (1958) tunnussävelmät levylle, jotka menestyivät hyvin.


title: Vic Damone

text:
Damone oli italialaistaustainen. Hän oli oikealta nimeltään Vito Rocco Farinola. Hän otti käyttöön äitinsä sukunimen Damone. Hän palveli vuosina 1951–1953 Yhdysvaltain armeijassa. Hän meni naimisiin näyttelijä Pier Angelin kanssa vuonna 1954. He erosivat vuonna 1959, mutta riitelivät poikansa huoltajuudesta kuusi vuotta. Vuonna 1963 hän nai Judy Rawlinsin. He saivat kolme tytärtä; he erosivat vuonna 1971. Avioliitto Rebecca Jonesin kanssa vuonna 1974 päättyi myös eroon. Hän meni naimisiin laulaja-näyttelijä Diahann Carrollin kanssa vuonna 1987, ja he erosivat vuonna 1996. Vuonna 1998 hän avioitui Rena Rowanin kanssa. Rowan kuoli vuonna 2016.
Damone oli bahá'í-uskonnon harjoittaja ja Hollywood Walk of Famen jäsen.


title: Vic Damone

text: Damonen omaelämäkerta "Singing Was the Easy Part" ilmestyi vuonna 2009.


title: Hana Mandlíková

text: Hana Mandlíková (s. 19. helmikuuta 1962) on tšekkiläis-australialainen tennispelaaja.


title: Hana Mandlíková

text: Mandlíková syntyi Prahassa ja oli jo tunnettu lapsipelaaja. Hän voitti uransa aikana neljä Grand Slam -kilpailua: Australian avoimen (1980, 1987), Ranskan avoimen (1981) ja Yhdysvaltain avoimen (1985). Hän eteni Wimbledon-finaaliin vuosina 1981 (hävisi Chris Evertille) ja 1986 (hävisi Martina Navrátiloválle).


title: Hana Mandlíková

text: Mandlíková sai Australian kansalaisuuden vuonna 1988 ja vetäytyi peliuraltaan 1990. Hän on kuitenkin jatkanut valmentajana muun muassa Jana Novotnálle. Hänet kelpuutettiin International Tennis Hall of Fameen vuonna 1994.


title: Miekkailu kesäolympialaisissa 1912

text: Tukholman kesäolympialaisissa 1912 miekkailussa kisattiin viidessä lajissa. Miehet kilpailivat henkilökohtaisessa kilpailussa kalvalla, säilällä ja floretilla sekä joukkuekilpailussa kalvalla ja säilällä. Naiset eivät kilpailleet lainkaan.


title: Rakennekerrokset

text: Rakennekerrokset (myös päällysrakenne) tarkoittavat esimerkiksi tien pohjakerroksia. Rakennekerrokset on toteutettava huolellisesti, sillä muuten routa tai liikenteen kuormitus hajottaa päällysteen. Myös luonnonkivistä tai betonikivistä ladottujen kiveysten alle tehdään rakennekerrokset. Tuleva liikenne vaikuttaa rakennekerrosten korkeuteen: mitä raskaampi liikenne päällysteellä kulkee, sitä kantavampia eli korkeampia kerrosten on oltava.Pohjamaa ja suodatinkerros muodostavat alusrakenteen, loput kerrokset ovat päällysrakenne. Suodatinkerros ja jakava kerros muodostavat yhdessä tukikerroksen.


title: Rakennekerrokset

text: Pohjamaa tasoitetaan suunnitellun kaltevuuden ja korkeuden mukaan, tarvittaessa myös tiivistetään. Tukikerroksen alle levitetään usein suodatinkangas, joka voi myös toimia koko suodatinkerroksena. Suodatinkerroksen tarkoituksena on estää alus- ja päällysrakenteita sekoittumasta. Yleensä suodatinkerroksena on hiekkaa, jonka maksimiraekoko on 2 cm.


title: Rakennekerrokset

text: Jakavana kerroksena käytetään kalliosta tai sorasta murskattua kiviainesta, jossa suurimmat kappaleet ovat käyttökohteesta riippuen 56 tai 90 mm. Samoja materiaaleja käytetään myös kantavassa kerroksessa, mutta silloin niiden maksimiraekoko on 31 tai 56 mm. Kantavan kerroksen tarkoitus on lisätä rakenteiden kantavuutta ja tasata alusta päällystettä varten. Pihalle, jonka halutaan kestävän henkilöautoja, riittää hyvin kantavalla ja routimattomalla maalla 15 cm:n paksuinen kantava kerros sorasta. Jos maaperä on routivaa, tarvitaan vähintään 30 cm:n paksuinen tukikerros; vastaavan tukikerroksen paksuus Pohjois-Suomessa voi olla jopa 70 cm.


title: Rakennekerrokset

text:
Päällysteenä on useimmiten kiviä, laattoja, soraa tai asfalttia. Ulkonäön lisäksi päällysteelle on muitakin vaatimuksia: sen pitää olla kulutuksen- ja säänkestävä, helppo pitää puhtaana ja kunnossa ympärivuotisesti eikä se saa olla liukas.
Päällysteestä riippuen sen alle laitetaan asennushiekkakerros, joka on hienoa hiekkaa. Betonikivien ja -laattojen alle laitetaan 3–4 cm paksu asennushiekkakerros, luonnonkiville sitä tarvitaan 10–15 cm.


title: Lewis Llewelyn Dillwyn

text: Lewis Llewelyn Dillwyn (14. toukokuuta 1814 – 19. kesäkuuta 1892) oli walesilainen parlamenttiedustaja ja lintutieteilijä.


title: Lewis Llewelyn Dillwyn

text: Hänen vanhempansa olivat parlamenttiedustaja, kasvitieteilijä ja simpukankuorien tutkija Lewis Weston Dillwyn ja Mary Llewellyn Dillwyn. Hän opiskeli Bathissa. 1838 hän avioitui Elizabeth ("Bessie") de la Bechen kanssa, joka oli geologi Sir Henry de la Bechen tytär. Heillä oli 3 lasta, poika ja 2 tytärtä. He asuivat Hendrefoilanissa. Hänen vanhempi veljensä oli kuuluisa valokuvaaja John Dillwyn Llewelyn. Hänen tyttärensä Amy Dillwyn tuli kuuluisaksi eräänä ensimmäisistä brittiläisistä naispuolisista teollisuusjohtajista ja poliitikoista, joka kirjoitti myös romaaneja.


title: Lewis Llewelyn Dillwyn

text: Lewis Llewelynin isällä oli savi- ja posliinipaja "Dillwyn and Richards" Swanseassa, jonka johtoon Lewis Llewelyn siirtyi . Myöhemmin hänestä tuli myös Siemens Steel Companyn johtaja. Hän toimi Swansean parlamenttiedustajana 1848–1855 ja jälleen vuodesta 1885 kuolemaansa saakka.


title: Lewis Llewelyn Dillwyn

text: Lewis Llewelyn tutki geologiaa ja lintuja. Hän on nimennyt ainakin filippiinienisojalan ("Megapodius cumingii"). Hän oli "Linnean Society"n jäsen.


title: Consequences

text: Consequences on iRonica-yhtyeen ensimmäinen albumi. Sen julkaisi Poko Records 31. lokakuuta 2007.


title: Włodzimierz Zawadzki

text: Włodzimierz Zawadzki (s. 28. syyskuuta 1967 Wierzbica) on puolalainen entinen painija. Hän kilpaili kreikkalais-roomalaisella tyylillä.


title: Włodzimierz Zawadzki

text: MZKS Orzeł Wierzbicaa edustaneen Zawadzkin uran kaikki arvokisamitalit tulivat 62 kilon sarjasta. Hänen suurin saavutuksensa on olympiakulta Atlantasta 1996. Hän voitti urallaan kolme Euroopan-mestaruutta 1991, 1995, 1999 ja pronssia vuonna 2001. MM-kilpailuista hänen saldonaan oli kaksi hopeaa 1995, 2002 ja kaksi pronssia 1994 ja 1997.


title: Włodzimierz Zawadzki

text: Zawadzki lopetti uransa vuonna 2003.


title: Sound Over Matter

text: Sound Over Matter on suomalaisen Hevein-yhtyeen esikoisalbumi vuodelta 2005. Albumi nauhoitettiin Sonic Pump studioilla. Levyn miksasi Finnvox-studiolla Mikko Karmila.


title: Sound Over Matter

text: Kaikki kappaleet säveltänyt Leif Hedström sekä sanoittanut Leif Hedström ja Max Lilja.


title: Alexandre-Vincent Pineux Duval

text: Alexandre-Vincent Pineux-Duval eli Alexandre Duval (6. huhtikuuta 1767 Rennes – 9. tammikuuta 1842 Pariisi) oli ranskalainen näytelmäkirjailija, libretisti ja kirjailija. Hän oli myös Ranskan akatemian jäsen.


title: Alexandre-Vincent Pineux Duval

text: Duval lopetti koulunkäynnin neljäntoista ikäisenä liittyäkseen Amerikkaan lähteneisiin vapaaehtoisiin. Siellä hän oli puolitoista vuotta. Amerikassa olonsa jälkeen hän oli insinöörioppilaana ranskalaisessa Sillan- ja tienrakennukset -koulussa ja teki tämän jälkeen erilaisia töitä, jopa arkkitehtina. Näin hän toimi eri aloilla: tupakkakauppiaana, merimiehenä, sotilaana, insinöörinä, arkkitehtina, näyttelijänä ja vihdoin kirjailijana. Ranskan suuri vallankumous järkytti hänenkin elämäänsä, ja sen kautta hän päätyi teatteriin, joka olikin ollut kauan hänen intohimonsa.


title: Alexandre-Vincent Pineux Duval

text: Duval aloitti vaatimattomien näytelmien kirjoittamisen vallankumouksen alkuvaiheissa, mutta ei onnistunut saamaan niitä esitetyiksi. Hän uransa teatterin parissa alkoi kuitenkin vuonna 1790 näyttelijänä Palais-Royalessa sijainneessa Variétés-Amusantes-teatterissa. Vuonna 1791 hän liittyi Comédie-Françaisen näyttelijäkuntaan.


title: Alexandre-Vincent Pineux Duval

text: Hän kuitenkin kyllästyi pian ammattiinsa näyttelijänä ja omistautui näytelmien kirjoittamiselle. Hän esitti yksin tai ystävänsä Louis-Benoît Picardin tai muiden kanssa lähes kuusikymmentä näytelmää, joista suurin osa sai esityksensä Comédie-Françaisessa tai Opéra Comiquessa Pariisissa. Duval ei antanut kovin paljon painoarvoa näytelmiensä tyylille, vaan hän yritti miellyttää suurta yleisöä erilaisin vaihtelevin tilantein ja kekseliäin rakenneratkaisuin.


title: Alexandre-Vincent Pineux Duval

text: Hänestä tuli Louvois-teatterin johtaja ja vuonna 1897 Odéon-teatterin johtaja. Näissä teattereissa hän paljolti esitti omia näytelmiään. Vuonna 1812 hänen valittiin Ranskan akatemian jäseneksi. Vuonna 1832 hänestä tuli myös Arsenal-kirjaston johtaja.


title: Alexandre-Vincent Pineux Duval

text: Vuonna 1840 hän oli jo lähes sokea, ja hän lopetti kaikki toimintansa, myös osallistumisensa Akatemian toimintaan.Lyyriset teokset :


title: Alexandre-Vincent Pineux Duval

text: Alexandre-Vincent Pineux-Duvalin kootut teokset ilmestyivät hänen itsentä toimittamana yhdeksän nidettä käsittävänä versiona vuosina 1812–1825.


title: II taso

text: II taso on Kilven toinen studioalbumi, joka julkaistiin 29. syyskuuta 2004. Albumista julkaistiin myös rajoitettu painos, jossa on mukana DVD-levy. II taso on kaikkiaan Kilven parhaiten myynyt albumi .


title: II taso

text: Albumi nousi toisella listaviikollaan Suomen virallisen listan sijalle 10, ja pysyi listalla yhteensä viisi viikkoa.


title: Kaaoksen kuningas

text: Kaaoksen kuningas on Kilven kolmas studioalbumi, joka julkaistiin 8. helmikuuta 2006.


title: Kaaos – Live

text: Kaaos – Live on Kilven livealbumi, joka julkaistiin 4. huhtikuuta 2007.


title: Kjersti Grini

text: Kjersti Elizabeth Grini (s. 7. syyskuuta 1971 Oslo) on norjalainen entinen käsipalloilija.


title: Kjersti Grini

text: Grini kuului pronssia voittaneeseen Norjan maajoukkueeseen Sydneyn olympialaisissa 2000 ja oli voittamassa joukkueelleen Euroopan-mestaruutta 1998 sekä maailmanmestaruutta vuotta myöhemmin.


title: Kjersti Grini

text: Grini debytoi maajoukkueessa vuonna 1990. Hän pelasi urallaan maajoukkueessa 201 ottelua ja teki peräti 1003 maalia.


title: Juan ”Chi-Chi” Rodríguez

text: Juan Antonio ”Chi-Chi” Rodríguez (s. 23. lokakuuta 1935) on puertoricolainen golfaaja. Hän syntyi Rio Piedrasissa yhdeksi vanhempiensa kuudesta lapsesta, hallitsi lajinsa jo ennen teini-ikää ja aloitti ammattiuransa vuonna 1960.


title: Juan ”Chi-Chi” Rodríguez

text: Rodríguezista tuli ensimmäinen World Golf Hall of Fameen kelpuutettu puertoricolainen, kun hänet otettiin mukaan vuonna 1992. Hänelle myönnettiin vuonna 1989 Bob Jones -palkinto.


title: Juan ”Chi-Chi” Rodríguez

text: Rodríguez sai lokakuussa 1998 sydänkohtauksen. Hän toipui toteutetun angioplastian myötä.


title: Topparoikka (yhdistys)

text: Topparoikka ry on vuonna 1988 perustettu lahtelainen rautatieharrasteyhdistys. Yhdistyksen toiminnan tarkoituksena on vaalia rautatiekulttuuria, kerätä vanhaa rautatieaiheista esineistöä sekä kunnostaa museokalustoa. Toiminta on keskittynyt Lahden Mytäjäisiin vanhalle rautatien varikkoalueelle. Vanhojen puuvaunujen lisäksi yhdistys on kunnostanut keulakuvakseen höyryveturin Tr1 "Risto" 1047, joka on aiemmin ollut näyttelyveturina Lahden rautatieasemalla.


title: Topparoikka (yhdistys)

text: Yhdistys julkaisee myös Topparoikka-lehteä, joka ilmestyy 1–2 kertaa vuodessa. Lehti koostuu lähinnä Päijät-Hämettä ja Kymenlaaksoa kattavista rautatieaiheisista historiikeistä ja uutisista, mutta myös muuta Suomea käsitellään toisinaan. Viime vuosina lehden kirjoittajat ovat esittäneet myös liikennepoliittisia kannanottoja.


title: Topparoikka (yhdistys)

text: Topparoikka järjestää vuosittain Lahden Rautatiepäivä-tapahtuman Mytäjäisten vanhalla varikolla. Yhdistyksen tavoitteena on Mytäjäisten vanhan varikkoalueen säilyttäminen ja tulevien käyttötarkoitus kehittäminen rautatiehistorialliset kannat huomioon ottaen. Yhdistyksen jäsenet ovat perustaneet Pro-varikko-työryhmän varikkoalueen esille tuomiseksi.


title: Sandy Koufax

text: Sanford ”Sandy” Koufax (s. 30. joulukuuta 1935) on yhdysvaltalainen baseballpelaaja. Hän aloitti Los Angeles Dodgersissa aikana, jolloin se vielä tunnettiin Brooklyn Dodgersina, ja pelasi siinä koko MLB-uransa (1955–1966).


title: Sandy Koufax

text: Koufax syntyi New Yorkin Brooklynissä ja koki 3-vuotiaana vanhempiensa avioeron. Hän on juutalainen ja hallitsi high school -vuosinaan erinomaisesti sekä baseballin että koripallon, mutta baseball osoittautui lajiksi, jolla hän myöhemmin nousisi kansainväliseen kuuluisuuteen.


title: Sandy Koufax

text: Koufax jätti uransa kesken, kun hänellä todettu niveltulehdus eteni pelaamisen estäväksi. Hänet valittiin Baseball Hall of Fameen vuonna 1972.


title: James E. Campbell

text: James Edwin Campbell (7. heinäkuuta 1843 Middletown, Ohio – 18. joulukuuta 1924 Columbus, Ohio) oli yhdysvaltalainen demokraattipoliitikko, joka toimi Ohion kuvernöörinä.


title: James E. Campbell

text: Campbell istui Ohion edustajana Yhdysvaltain edustajainhuoneessa vuosina 1884–1889 ja Ohion kuvernöörinä vuosina 1890–1892. Myös hänen setänsä Lewis D. Campbell toimi Yhdysvaltain edustajainhuoneen jäsenenä, vuosina 1849–1858 ja 1871–1873.


title: James E. Campbell

text: Campbell oli koulutukseltaan juristi.


title: Justin Francis Rigali

text: Justin Francis Rigali (s. 19. huhtikuuta 1935 Los Angeles, Kalifornia) on yhdysvaltalainen katolinen arkkipiispa ja kardinaali. Hänet vihki papiksi Los Angelesin arkkihiippakuntaan James Francis Aloysius McIntyre 25. huhtikuuta 1961. Hän sai 8. kesäkuuta 1985 nimitykset Volsiniumin titulaariarkkipiispaksi ja Paavillisen kirkkoakatemian johtoon. Piispaksi vihkiminen seurasi 14. syyskuuta. Pääkonsekraattorina toimi paavi Johannes Paavali II, jota avustivat Eduardo Martínez Somalo ja Achille Silvestrini.


title: Justin Francis Rigali

text: Rigali sai 25. tammikuuta 1994 nimityksen Saint Louisin arkkipiispaksi, ja hänet asetettiin tähän virkaan 16. maaliskuuta. 15. heinäkuuta 2003 hänet nimitettiin Philadelphian arkkipiispaksi, jonka virkaan hänet asetettiin 7. lokakuuta. Hän jäi eläkkeelle 19. heinäkuuta 2011.


title: Justin Francis Rigali

text: Rigali valittiin kardinaaliksi 21. lokakuuta 2003, jolloin hänet nimitettiin Santa Priscan kardinaalipapiksi. Hän osallistui vuoden 2005 konklaaviin.


title: Justin Francis Rigali

text: Rigali syntyi seitsemänlapsisen perheen nuorimpana. Hänen sisaruksiinsa kuuluvat jesuiittapappi ja nunna. Rigali sai tohtorinarvon kanonisessa oikeudessa Paavillisesta gregoriaanisesta yliopistosta 1964 ja sitten diplomin Paavillisesta kirkkoakatemiasta 1966.


title: Jerusalemin vanhakaupunki

text: Jerusalemin vanhakaupunki () on 0,9 neliökilometrin kokoinen muurilla erotettu kaupunginosa Jerusalemin itäosassa, joka 1860-luvulle asti oli koko Jerusalemin kaupunki. Vanhassakaupungissa on useita uskonnollisesti merkittäviä kohteita. Temppelivuori ja Itkumuuri ovat pyhiä juutalaisille, Pyhän haudan kirkko kristityille, Kalliomoskeija ja Al-Aqsa muslimeille.


title: Jerusalemin vanhakaupunki

text: Vanhankaupunki jaetaan armenialaisten kortteliin, kristittyjen kortteliin, juutalaisten kortteliin ja muslimikortteliin. Nykyinen jako muodostui 1800-luvulla. Ottomaanit rakensivat vanhan kaupungin tukevat puolustusmuurit ja kaupungin portit 1500-luvun lopulla. Nykyisin eniten asukkaita on muslimien ja kristittyjen kortteleissa. Vuonna 2007 kokonaisasukasmäärä oli 36 965; uskonnollisten ryhmien mukaan jaoteltuna vuonna 2006 vanhassakaupungissa oli 27 500 muslimia, 5 681 kristittyä, 790 armenialaista ja 3 089 juutalaista.


title: Jerusalemin vanhakaupunki

text: Vuoden 1948 Israelin itsenäisyyssodan jälkeen Jordania otti vanhankaupungin haltuunsa ja juutalaiset asukkaat häädettiin. Kuuden päivän sodan aikana vuonna 1967 käytiin lähitaisteluita Temppelivuoren luona, ja Israel sai haltuunsa vanhankaupungin muun Itä-Jerusalemin ohessa, liitti ne Israelin alueisiin ja yhdisti uudelleen kaupungin läntiseen osaan. Israel hallitsee nykyisin vanhankaupungin aluetta, jonka se katsoo osaksi pääkaupunkiaan.


title: Jerusalemin vanhakaupunki

text: Vanha kaupunki liitettiin Unescon maailmanperintöluetteloon vuonna 1981.


title: Frenzy (Transformers)

text: Frenzy on kuvitteellinen robotti Transformers-universumissa.


title: Frenzy (Transformers)

text: Frenzy ja hänen veljensä Rumble ovat Soundwaven C-kaseteiksi muuntautuvia apureita. He molemmat käyttävät aseenaan täristimiä, joilla he voivat aiheuttaa maanjäristyksiä.


title: Frenzy (Transformers)

text: "Transformers"-elokuvassa Frenzy on pieni Decepticon, joka muuntautuu CD-soittimeksi (myöhemmin myös kännykäksi). Frenzyn tehtävä on ladata viruksia tietokoneisiin. Frenzy osaa ohittaa palomuurin 10 sekunnissa. Yrittäessään estää Sektori 7:n agentti Seymour Simmonsia ja puolustusministeri John Kelleriä ottamasta yhteyttä ilmavoimiin, hänen heittämänsä heittotähti lensi takaisin häntä päin osuen hänen päähänsä ja tappaen hänet.


title: Frenzy (Transformers)

text: "ssa" nähtiin hänen päänsä vitriinissä Seymour Simmonsin äidin delin kellarissa, jossa Simmons piti piilossa vanhoja Sektori 7:n arkistoituja tietoja. Tämä on kuitenkin ristiriitaista sen suhteen, että ensimmäisessä elokuvassa hänen päänsä halkesi kahtia, sillä hänen päänsä oli ehjä.


title: The Perceptionists

text: The Perceptionists on yhdysvaltalainen hip hop -yhtye Bostonista, Massachusettsin osavaltiosta. Yhtyeen jäsenet ovat MC:t Akrobatik ja Mr. Lif sekä DJ Fakts One.


title: DK Jungle Climber

text:
Donkey Kong Jungle Climber on vuonna 2007 Nintendo DS:lle julkaistu tasohyppely. Pelin on kehittänyt Paon ja se on osa Donkey Kong -pelisarjaa.
Pelin edeltäjä on Game Boy Advancelle julkaistu DK King of Swing.


title: DK Jungle Climber

text: Pelin tarkoitus on seikkailla Donkey Kong -nimisellä apinahahmolla pitkin pelissä olevia saaria ja tasoja, joiden vaikeusasteet muuttuvat entisestään Donkey kongin seikkaillessa tasojen läpi.


title: Anne Frank (vuoden 2001 elokuva)

text: Anne Frank () on vuonna 2001 tehty minisarja, joka perustuu Melissa Müllerin tekemään kirjaan "Anne Frank: The Biography". Sarjan päänäyttelijä Hannah Taylor-Gordon (Anne Frank) sai Golden Globe ja Emmy-palkinnon roolistaan.


title: Helmuth Weidling

text: Helmuth Otto Ludwig Weidling (2. marraskuuta 1891 – 17. marraskuuta 1955) oli tykistönkenraali Saksan armeijassa toisen maailmansodan aikana. Hän oli Berliinin puolustuksen viimeinen komentaja Berliinin taistelun aikana.


title: Helmuth Weidling

text: Hän oli syntynyt Halberstadtissa Preussissa ja liittyi armeijaan vuonna 1911. Toisen maailmansodan alussa hän otti osaa taisteluun Ranskasta Saksan XL panssariarmeijan komentajana, ja myöhemmin itärintamalla ainakin 86. jalkaväkidivisioonan ja XLI panssariarmeijan komentajana. Hän taisteli muun muassa Kurskissa, ja LVI panssariarmeijan mukana Seelowin metsän taistelussa.


title: Helmuth Weidling

text: Ennen Berliinin taistelua Adolf Hitler käski teloittaa Weidlingin, koska epäili tämän siirtäneen komentopaikkaansa. Weidling riensi Führerbunkeriin, jolloin vakuuttuneena tämän rohkeudesta Weidling nimitettiin koko Berliinin puolustuksen johtajaksi huhtikuussa 1945. Ankarien taistelujen jälkeen Weidling antautui kenraali Vasili Tšuikoville 2. toukokuuta 1945.


title: Helmuth Weidling

text:
Tšuikovin ja Vasili Sokolovskin ohjeiden mukaan Weidling teki antautumiskäskynsä kirjallisena. Weidlingin kirjoittamassa dokumentissa luki:
"30. huhtikuuta 1945 Führer teki itsemurhan, ja siten hylkäsi ne jotka olivat vannoneet uskollisuutta hänelle. Führerin ohjeiden mukaan te saksalaiset sotilaat joutuisitte jatkamaan Berliinin puolesta taistelemista siitä huolimatta että ammuksemme ovat lopussa ja että yleinen tilanne tekee vastarinnan jatkamisesta hyödytöntä. Määrään vastarinnan välittömän lopettamisen. Jokainen hetki kun vielä jatkatte taistelua, pitkittää Berliinin siviiliväestön ja haavoittuneittemme kärsimyksiä. Yhdessä neuvostoliittolaisten joukkojen ylipäällikön kanssa määrään teidät lopettamaan taistelun heti. WEIDLING, tykistönkenraali, entinen Berliinin puolustuksen aluepäällikkö."


title: Helmuth Weidling

text: Neuvostoliittolaiset ottivat hänet sotavangiksi ja veivät Venäjälle, jossa moskovalainen sotilastuomioistuin tuomitsi hänet yhdessä muiden saksalaisupseerien kanssa 25 vuodeksi vankeuteen helmikuussa 1952. Weidling kuoli Vladimirovkan vankileirillä Keski-Venäjällä 17. marraskuuta 1955. KGB:n ilmoittama virallinen kuolinsyy oli sydänkohtaus.


title: Helmuth Weidling

text: Weidling oli palkittu rautaristillä tammenlehvien ja miekkojen kanssa ansioituneesta palveluksestaan Saksan asevoimissa.


title: Izak Boom

text: Izak Boom (s. 1965 Leerbroek) on hollantilainen säveltäjä ja multi-instrumentalisti. Hän soittaa muun muassa pianoa, kitaraa, mandoliinia ja banjoa.


title: Izak Boom

text: Izak Boom tapasi Hollannissa asuvan suomalaisen laulajattaren Pauliina Mayn ja he perustivat yhdessä AINA–yhtyeen. Yhtye esittää Boomin säveltämää suomalaista lyriikkaa, Eino Leinoa, Kalevalaa ja Kanteletarta. AINA on konsertoinut runsaasti Hollannissa, ja keväällä 2006 levy-yhtiö Munich Records julkaisi siellä levyn "AINA Leino" (BMCD 496), joka on myynnissä myös Suomessa.


title: Izak Boom

text: Izak Boom on konsertoinut AINA-yhtyeen kanssa Kajaanin Runoviikoilla 2004 ja 2005, Multian Lovisa Charlottan kirkossa 2004, Keuruun vanhassa kirkossa, Pukkilan Kohisevassa 2005 ja Suomussalmen musiikkijuhlilla 2008 . Maaliskuussa 2008 Boom esiintyi yhdessä Pauliina Mayn kanssa Geuzen-säätiön juhlassa Hollannin Vlaardingenin Suuressa kirkossa (Grote Kerk), missä presidentti Martti Ahtisaarelle jaettiin Geuzen-mitali hänen työstään kansainvälisten kriisien selvittäjänä. Tilaisuutta kunnioitti läsnäolollaan kuningatar Beatrix .


title: Izak Boom

text: Izak Boom on työskennellyt suositussa hollantilaisessa teatteriryhmässä "De Berini’s". Tämän ryhmän kanssa hän on esiintynyt yli 300 kertaa Hollannin eri teattereissa. Boomilla on myös jousiyhtye "Vals Plat". Vuodesta 1995 lähtien Izak Boom on toiminut kapellimestarina "Peter Blanker Consort" –ryhmässä, joka perustettiin arvostetun hollantilaisen trubaduurin "Peter Blanker'in" ympärille. Boom esiintyy myös "De Alibi’s" –orkesterissa, joka säestää lahjakasta, nuorta säveltäjä-laulajaa nimeltä "Ibo Bakker". Lisäksi Boom on mukana "The Inmost" –duon kokeellisissa tanssiprojekteissa.


title: Johann Rattenhuber

text: Johann Rattenhuber (myös nimellä Hans Rattenhuber 30. huhtikuuta 1897 – 30. kesäkuuta 1957) oli saksalainen poliisi ja SS-kenraaliluutnantti ("SS-Gruppenführer"). Rattenhuber oli Adolf Hitlerin päähenkivartija, (Reichssicherheitsdienst, RSD) vuodesta 1933 aina vuoteen 1945.


title: Johann Rattenhuber

text: Rattenhuber syntyi Münchenissä, missä hän loi uran poliisina. Maaliskuussa 1933 hänestä tuli Hitlerin henkivartija. Hän kuului yksikköön joka vastasi korkeiden natsijohtajien turvallisuudesta. Yksikön kaikki upseerit olivat alkuaan baijerilaisia poliiseja. Rattenhuberin arvoksi tuli SS-kenraaliluutnantti. Hän oli Hitlerin henkivartijana epäonnistuneen heinäkuun 20. päivän salaliiton aikana.


title: Johann Rattenhuber

text: Vuoden 1945 alussa Rattenhuber seurasi Hitleriä valtakunnankanslian alapuolella olevaan bunkkeriin. Hän oli mukana muun muassa tuomitsemassa Hermann Fegeleiniä kuolemaan petoksesta, kun Heinrich Himmler oli yrittänyt saada rauhan aikaan länsiliittoutuneiden kanssa. Sodan jälkeen neuvostoliittolaiset vangitsivat Rattenhuberin Berliinissä. Hänet vietiin Neuvostoliittoon, jossa hänet tuomittiin sotarikoksista vankeuteen. Vuonna 1955 hänet luovutettiin Saksan demokraattisen tasavallan viranomaisille. Rattenhuber kuoli 1957.


title: Pushing Hands

text: Pushing Hands on ensimmäinen Ang Leen ohjaama kokopitkä elokuva. Se ilmestyi vuonna 1992 ja aloitti niin sanotun Father Knows best -trilogian. Trilogian muut osat ovat "Hääjuhla" ja "Syö juo mies nainen". Trilogia käsittelee isä-lapsisuhdetta. Elokuvan nimi viittaa erääseen taijiquan-tekniikkaan.


title: Pushing Hands

text: Alex on Taiwanista Yhdysvaltoihin muutanut mies. Hänellä on vaimo ja lapsi. Elokuvan alussa hänen isänsä on jäänyt eläkkeelle ja muuttanut Alexin luo asumaan. Alex on päivät töissä ja poissa kotoa. Hänen vaimonsa Martha koettaa kirjoittaa kirjaa kotona, mutta erilaiset elämäntavat Taijita harrastavan Alexin isän kanssa aiheuttavat konfliktin. Martha haluaisi, että Alexin isä muuttaisi vanhainkotiin, mutta Alex tuntee velvollisuudekseen huolehtia isästään. Niinpä Alex joutuukin tasapainoilemaan vaimonsa ja isänsä tarpeiden välillä.


title: Luettelo Anne Frankiin liittyvistä henkilöistä

text: Anne Frank oli holokaustin aikana kuollut juutalaistyttö. Tähän luetteloon on koottu hänen perheenjäseniään, ystäviään ja perhettä sodan aikana auttaneita henkilöitä. Suurimmalla osalla heistä oli Nuoren tytön päiväkirjassa salanimet.


text: Otto Frank syntyi 12. toukokuuta 1889. Otto ja Edith Frank menivät naimisiin toukokuussa 1925 ja tuolloin he asuivat Frankfurtissa. Otto oli asunut myös New Yorkissa ja Amsterdamissa sekä opiskellut taidehistoriaa Heidelbergin yliopistossa. Hänellä oli kaksi veljeä ja yksi sisko. Hän meni vuonna 1950 naimisiin Elfiriede "Fritzi" Geiringer-Markowitzin kanssa. Fritzi oli selvinnyt Auschwitzista, mutta menettänyt poikansa ja miehensä Mauthausenissa. Myös Otto oli ollut Auschwitzissä. Otto Frank kuoli 1980 Sveitsissä.


text: Annen äiti Edith Holländer-Frank syntyi 16. tammikuuta 1900. Hänelläkin oli kaksi veljeä ja yksi sisko. Edith Frank kuoli 6. tammikuuta 1945 Auschwitz-Birkenaun sairasosastolla vain vähän ennen leirin vapauttamista.


text: Annen sisar Margot Frank oli syntynyt 16. helmikuuta 1926. Margot haaveili pääsevänsä aikuisena sairaanhoitajaksi Palestiinaan. Hänellä oli silmälasit, ruskeat silmät ja hiukset. Amsterdamissa hän kävi tavallista koulua, toisin kuin Anne, joka oli Montessori-koulussa. Sittemmin kun juutalaisten elämää oli alettu rajoittaa toisen maailmansodan lähestyessä, molemmat tytöt siirtyivät juutalaiseen kouluun. Margot Frank kuoli maaliskuussa 1945 Bergen-Belsenissä, tarkkaa päivää ei tiedetä. Kuolinsyynä olivat erilaiset taudit.Fritz Pfeffer oli ammatiltaan hammaslääkäri. Hän tunsi Miep Giesin ja pääsi sitä kautta piiloon Frankin perheen seuraksi. Hänellä oli vaimo ja poika. Pfeffer kuoli Neuengammen leirissä 20. joulukuuta 1944.


text: Frankin perheen neljä suojelijaa (Kugler, Kleiman, Bep Voskuijl ja Miep Gies) olivat töissä Otto Frankin yrityksessä. Heille myönnettiin 1973 Yad Vashemin Oikeamielisten komission myöntämät kunniamitalit ja arvo "Kansakunnan oikeamieliset". Victor Kugler sai myös nimikkopuun "Oikeamielisten puistokäytävään".


text: Victor Kugler oli keskitysleirillä Hollannissa, mutta selvisi hengissä ja kuoli Torontossa 16. joulukuuta 1981 sairauden murtamana 81-vuotiaana.


text: Johannes Kleiman joutui keskitysleirille Hollantiin, mutta vapautui sieltä terveyssyistä. Hän kuoli vasta 30. tammikuuta 1959 työpöytänsä ääreen 63-vuotiaana.


text: Bep Voskuijl oli yrityksessä toimistotyöntekijänä. Hän meni naimisiin keväällä 1946 ja lopetti sen jälkeen työt keskittyen perhe-elämään. Hän kuoli 6. toukokuuta 1983 Amsterdamissa.


text: Miep Gies oli kotoisin Itävallasta. Hän kuoli 11. tammikuuta 2010. Jan Gies oli Miep Giesin mies. Hän kuoli 26. tammikuuta 1993 Amsterdamissa. Heidän poikansa Paul syntyi 13. heinäkuuta 1950.


text: Jacqueline "Jacque" van Maarsen oli Annen "paras" kaveri siihen aikaan kun Frankin perhe meni piiloon. Myöhemmin päiväkirjassaan Anne katui omaa käytöstään Jacque'ta kohtaan, ja sisällytti myöhemmin tälle jäähyväiskirjeen päiväkirjaansa. Jacquelinen äiti oli kristitty, mikä osaltaan auttoi perhettä saamaan henkilöpapereistaan poistetuksi juutalaista tarkoittavan "J" -kirjaimen. Perhe pystyi näin elämään läpi sodan Amsterdamissa. Myöhemmin Jacqueline meni naimisiin lapsuudenrakastettunsa kanssa. Hän asuu edelleen Amsterdamissa, jossa hän toimii palkittuna kirjansitojana. Hän on kirjoittanut neljä kirjaa ystävyydestään Anne Frankin kanssa.


text: Susanne "Sanne" Ledermann oli Annen pysyvä ystävä tämä Amsterdamiin tulosta saakka, ja hänet mainitaankin useita kertoja Annen päiväkirjan alussa. Häntä pidettiin "Anne, Hanne and Sanne"-ryhmän "hiljaisena" jäsenenä. Hän oli erittäin älykäs, ja Annen mukaan erittäin yksinkertainen runouden suhteen. Sannen koko etunimeksi annettaan eri lähteissä sekä "Susanne" että "Susanna". Vain hänen ystävänsä kutsuivat häntä "Sanneksi", perheen käyttäessä Germaanisempaa muotoa "Susi". Amsterdamiin paluunsa jälkeen Otto Frank sai tietää, että Sanne ja tämän vanhemmat Franz ja Ilse pidätettiin 20. kesäkuuta 1943. Heidät lähetettiin ensin Westerborkiin, ja 16. marraskuuta Auschwitziin, jossa kaikki kolme lähetettiin kaasutettaviksi heti saapumispäivänä. Sannen sisar Barbara Ledermann, joka oli Margot'n ystävä, oli saanut Hollannin vastarintaliikkeessä olevien ystävien kautta arjalaisen henkilökortin (nimellä "Barbara Waarts") ja toimi vastarintaliikkeen lähettinä. Hän selvisi sodasta ja meni myöhemmin naimisiin Nobel-palkitun biokemistin Martin Rodbellin kanssa.


text: Helmuth "Hello" Silberberg oli poika, johon Annella oli läheisimmät suhteet silloin, kun Anne perheineen meni piiloon, vaikka he olivat tunteneet toisensa vain noin kaksi viikkoa. Hänen isoisänsä, joka ei pitänyt Helmuth-nimestä, kutsui häntä nimellä "Hello". Hello oli 16-vuotias ja ihaili Annea, mutta tämä kirjoitti päiväkirjaansa, ettei rakastanut Helloa ja että tämä oli vain ystävä. Hello oli asunut isovanhempiensa luona Amsterdamissa, mutta erittäin monimutkaisen tapahtumasarjan kautta, mukaan lukien usea täpärä pelastuminen natseilta, hän pystyi lopulta löytämään vanhempansa Belgiasta. Belgia oli kuitenkin myös valloitettu maa, ja Hello perheineen oli edelleen "piilossa", vaikkakaan eivät yhtä hankalien olosuhteiden alaisena kuin Frankit. Kylä, jossa Silberbergit piileskelivät vapautettiin 3. syyskuuta 1944. Hello oli vapaa – traagisesti samana päivänä, kun Anne perheineen lähti viimeisellä kyydillä Westerborkista Auschwitziin. Hello muutti Yhdysvaltoihin sodan jälkeen ja tunnettiin siellä nimellä Ed Silverberg, kuolemaansa vuonna 2015 asti.